Pengurusan Penyelengaraan Jalan Berturap Sabah Kurang Cekap, Tidak Capai Objektif – Audit Negara

KOTA KINABALU: Pengurusan penyelenggaraan jalan berturap di Sabah oleh konsesi atau kontraktor penyelenggaraan adalah kurang cekap dan tidak mencapai objektif penyelenggaraan jalan yang ditetapkan sepenuhnya, demikian menurut Laporan Ketua Audit Negara.

Menurut Laporan Ketua Audit Negara Tahun 2018, Siri 2, dikeluarkan semalam, berdasarkan Road Condition Index pada 2018,55.3 peratus jalan berturap negeri berada di bawah skala 3 (sederhana) dan skala 4 (teruk) yang memerlukan penyelenggaraan berkala, manakala 4.5 peratus berada di bawah skala 5 (jalan tidak boleh disenggara) yang memerlukan kerja pembinaan semula.

Pengauditan dijalankan antara Oktober 2018 hingga Januari 2019 itu turut mendapati wujud kelemahan dalam aspek pencapaian kewangan, kualiti kerja penyelenggaraan, pentadbiran kontrak dan pemantauan yang perlu ditambah baik untuk meningkatkan kecekapan pengurusan penyelenggaraan jalan di Sabah.

Pengurusan penyelenggaraan jalan berturap Sabah adalah di bawah Jabatan Kerja Raya (JKR) negeri.

Sementara itu, antara penemuan Audit yang perlu diberi perhatian adalah pelaksanaan penyelenggaraan berkala pavement bagi 160 jalan berturap negeri dengan panjang 668.51 km melibatkan anggaran kos berjumlah RM198.97 juta terpaksa ditangguhkan.

“Hal ini kerana peruntukan yang diluluskan hanya berjumlah RM50.65 juta,” menurut laporan itu.

Selain itu, syarat kontrak tidak menjaga kepentingan kerajaan kerana tidak menetapkan kuantiti minimum kerja penyelenggaraan rutin yang perlu dilaksanakan bagi pavement (R01) dan bahu jalan (R02); dan pemantauan terhadap pelaksanaan penyelenggaraan kurang berkesan.

Bagi tujuan penambahbaikan dan memantapkan lagi pengurusan penyelenggaraan jalan berturap negeri oleh konsesi dan kontraktor penyelenggaraan, pihak Audit mengesyorkan kerajaan negeri mempertimbangkan untuk menambah peruntukan penyelenggaraan jalan negeri bagi membolehkan penyelenggaraan dapat dilaksanakan mengikut perancangan.

Penyelenggaraan yang mencukupi dapat mengelakkan kerosakan jalan menjadi lebih teruk dan memerlukan kos penyelenggaraan dan pembaikan lebih tinggi pada masa hadapan.

JKR juga perlu meningkatkan pemeriksaan dan pemantauan untuk memastikan kerja penyelenggaraan rutin yang dilaksanakan oleh konsesi dan kontraktor penyelenggaraan mematuhi syarat kontrak dan berkualiti.

Audit turut mengesyorkan kerajaan mempertimbangkan untuk menyemak semula terma dan syarat kontrak yang tidak memihak atau menjaga kepentingan kerajaan seperti menetapkan kuantiti minimum atau membuat bayaran berdasarkan kerja sebenar bagi kerja penyelenggaraan R01 dan R02.

Kadar bayaran bagi penyelenggaraan rutin untuk konsesi/kontraktor penyelenggaraan hendaklah diseragamkan dan denda dikenakan sekiranya kerja penyelenggaraan tidak dilaksanakan mengikut spesifikasi, menurut laporan itu. – BERNAMA


KWSP Umum Kategori Ini Akan Terima Bayaran Selepas Hari Raya, Tarikh Pembayaran, Perkara Penting Pengeluaran Khas

Untuk pengetahuan anda, pembayaran telah mula dibayar mulai 18 April lepas. Walau bagaimanapun, terdapat sebuah kategori permohonan yang akan menerima bayaran selepas raya ini.

KATEGORI PEMOHON YANG TERIMA BAYARAN SELEPAS RAYA

Terdapat satu kategori permohonan diumumkan oleh pihak KWSP yang akan menerima bayaran selepas hari raya Aidilfitri.Kategori tersebut adalah permohonan Pengeluaran Khas yang dibuat

Walau bagaimanapun, bagi permohonan 27 April dan ke bawah pembayaran akan dilakukan sebelum hari raya Aidilfitri.

Tarikh pembayaran untuk pemohon 28 April dan ke atas akan dibuat seawal

Pelbagai perkara penting yang anda perlu tahu untuk Pengeluaran Khas ini termasuklah

Sukacita dimaklumkan bahawa pembayaran Pengeluaran Khas KWSP ini diawalkan beberapa hari bermula

Semakan status permohonan dipaparkan bahawa pembayaran pertama adalah pada 20 April. Walau bagaimanapun disebabkan tarikh bayaran yang diawalkan, dijangkakan bahawa

Menurut Menteri Kewangan, Tan Sri Tengku Zafrul, sekiranya terdapat pemohon yang belum menerima bayaran pada 18 April, pemohon tidak perlu risau dan perlu tunggu untuk beberapa hari lagi.

Hal ini kerana pembayaran dilakukan secara berperingkat. Sama seperti pembayaran i-Citra dan i-Sinar.

Sekiranya anda terlepas informasi mengenai jumlah bayaran yang akan dikreditkan. Pembayaran akan dilaksanakan sekali bayar atau one-off sahaja. Ini bermaksud sekiranya anda membuat pengeluaran RM 10,000 maka anda akan terima RM 10,000 sekaligus.

Untuk pengetahuan anda, setiap jumlah pengeluaran anda perlu diganti semula melalui kadar caruman bulanan KWSP. Ahli perlu menggantukan keseluruhan jumlah pengeluaran melalui Pengeluaran Khas ini dengan tambahan sebanyak 20 PERATUS (%). Berikut adalah contoh pengiraan :

Caruman baharu yang diterima akam dikreditkan 100% ke dalam Akaun 1 termasuklah tambahan 20%  daripada amaun pengeluaran seperti yang ditunjukkan di atas.Setelah penggantian selesai, caruman akan kembali seperti biasa.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Jerangkung’ dalam almari

GREENSBORO (Amerika Syarikat): Seorang wanita yang menyangka rumahnya berhantu selepas barangannya sering beralih tempat dan hilang terkejut apabila menemui seorang lelaki bersembunyi di dalam almari serta memakai pakaiannya.

Wanita itu yang dikenali sebagai Maddie berkata, barangan termasuk bajunya sering hilang dan dia selalu menemui kesan tapak tangan pada cermin serta dinding di apartmen yang disewa bersama seorang rakannya.

Maddie yang juga pelajar di Universiti North Carolina memberitahu, kejadian itu berlaku selama beberapa minggu dan dia menyangka bahawa apartmen berkenaan berhantu.

Bagaimanapun, pada 2 Februari lalu dia mendapati ‘gangguan’ itu bukannya berpunca daripada hantu tetapi sesuatu yang lebih menakutkan iaitu seorang lelaki pelik yang bersembunyi di dalam almari.

“Saya terdengar bunyi pelik di dalam almari pakaian saya seperti ada haiwan di dalamnya. Apabila saya membuka almari itu saya terkejut apabila menemui seorang lelaki di dalamnya.

“Lelaki itu memakai pakaian, stoking, kasut dan dia juga memegang beg yang penuh dengan baju saya,” katanya kepada agensi berita Fox8.

Menurutnya, dia menghubungi teman lelakinya untuk meminta bantuan dan penceroboh terus melarikan diri apabila kekasihnya tiba di rumah.

Lelaki itu kemudiannya ditahan polis di sebuah apartmen berhampiran dan suspek dikenali sebagai Andrew Swofford berusia 30 tahun.

Pada Isnin lalu, Swofford dipenjara kerana gagal membayar wang jaminan berjumlah AS$26,000 (RM105,720) selepas didakwa atas 14 tuduhan menceroboh dan mencuri.

Walaupun misteri di rumahnya berjaya diselesaikan, Madie dan polis masih tidak tahu bagaimana lelaki berkenaan boleh masuk ke kediaman itu.

Pihak pengurusan apartmen memberitahu, pintu rumah wanita itu sentiasa berkunci dan tiada tanda ia dipecahkan. – Agensi


Tandatangan Bukan Bermaksud Diluluskan – Azis Jamman

Isu ‘pencerobohan’ tanah di Kampung Likas melalui video yang tular sejak semalam, Ahli Parlimen Sepanggar, Dato’ Aziz Jamman hari ni memberikan beberapa komen berkaitan dengan isu tersebut:

1. Saya ingin menegaskan bahawa penularan sepucuk surat yang mempunyai tandatangan saya mendakwa kelulusan diberikan bagi pemilikan sebidang tanah di Teluk Likas adalah tidak benar sama sekali dan tuduhan mengatakan saya terlibat dalam proses kelulusan tersebut juga berniat jahat.

2. Ingin saya jelaskan di sini, tandatangan tersebut hanya bertujuan untuk dipanjangkan dan dikaji sekiranya permohonan itu memenuhi syarat dan prosedur mengikut tatacara Jabatan Tanah dan Ukur (JTU), bukan bermakna saya memberi tekanan atau mendesak supaya satu kelulusan diberikan seperti yang disalah tafsir oleh sesetengah pihak.

3. Seperti Ahli Parlimen yang lain, saya banyak dikunjungi oleh orang ramai yang terdiri daripada pengundi mahu pun rakyat biasa meminta tandatangan saya untuk tujuan sumbangan, bantuan kebajikan dan bermacam lagi perkara, malah ada juga meminta untuk membantu kemasukkan anak ke institusi pengajian tinggi.

4. Setiap permohonan semestinya perlu dikaji dan ditapis dengan teliti terlebih dahulu dan sebagai seorang wakil rakyat juga menjadi tanggungjawab saya melayan setiap permohonan dan memerlukan untuk saya memberikan tandatangan sekiranya perlu.

5. Dalam pada itu, saya juga mengambil tindakan segera dengan menghubungi pihak Dewan Bandaraya Kota Kinabalu (DBKK) dan JTU meminta mereka segera menyiasat tindakan pencerobohan tanah tersebut yang menggunakan surat berserta tandatangan saya. Oleh itu, dakwaan sesetengah pihak kononnya saya terlibat dalam urusan memberikan kelulusan pemilikan lot tanah tersebut adalah tidak benar sama sekali.

6. Saya juga difahamkan tindakan untuk menghentikan kerja-kerja pencerobohan di lot tanah tersebut telah pun diambil dan saya mengucapkan syabas atas tindakan segera diambil pihak berkuasa.

7. Sekali lagi, ingin saya tegaskan di sini, tandatangan saya bukan bermakna memberikan kelulusan sebaliknya setiap permohonan perlu memenuhi syarat serta prosedur sebelum kelulusan diberikan.

8. Mana-mana individu tidak salah untuk membuat sebarang permohonan selagi tidak menyalahi peraturan dan undang-undang, namun menceroboh sesuatu tanah milik persendirian atau milik kerajaan adalah menjadi satu kesalahan terutama jika permohonan itu masih belum diluluskan.

* Datuk Mohd.Azis Jamman ialah Timbalan Menteri Dalam Negeri merangkap Ketua Wira Warisan


Satu Kes Positif Covid-19 Di Penampang Ada Kontak Rapat Dengan Kes Sebelum Ini

KOTA KINABALU: Satu kes positif Covid-19 yang dilaporkan di Penampang semalam melibatkan wanita berumur 32 tahun yang mempunyai sejarah kontak dengan kes positif Covid-19 sebelum ini.

Pengarah Kesihatan Sabah, Datuk Dr. Christina Rundi berkata, kes terbaharu itu dikategorikan sebagai kes tempatan dan mangsa telah dimasukkan di Hospital Queen Elizabeth, Kota Kinabalu untuk rawatan lanjut.

Katanya, dengan penambahan satu kes itu,   jumlah keseluruhan kes positif Covid-19 di Sabah kini adalah sebanyak 359.

Mengulas lanjut, beliau berkata, Jabatan Kesihatan Negeri Sabah (JKNS) ingin menegaskan bahawa setiap individu yang diarahkan untuk kuarantin perlu melaksanakan perintah itu dengan penuh tanggungjawab.

Dalam pada itu, JKNS turut yakin bahawa wabak pandemik Covid-19 di negeri ini dapat dibendung kerana rakyat juga takut dan cemas dijangkiti serta sanggup mengambil langkah-langkah pencegahan.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Budak Bawah Umur Ajak Zizi Buat Maksiat

KUALA LUMPUR: Penyanyi Hip Hop, Zizi Kirana, 35, masih lagi diganggu mesej nakal dalam laman sosial, Instagram.

Biarpun beberapa kali diberikan amaran, tetapi mereka tidak pernah serik menghantar mesej lucah.

Terbaharu, Zizi berkata, dia menerima mesej seorang budak bawah umur yang mahu mengajaknya melakukan hubungan seks.

“Ikutkan hati memang nak marah, tetapi saya lebih suka menggunakan pendekatan berdiplomasi dengan menasihatkannya supaya menumpukan perhatian kepada pelajaran.

“Tiada guna marah-marah, kena cari pendekatan lain untuk menasihat budak bawah umur,” katanya kepada BH Online.

Zizi kelihatan manis apabila mengenakan hijab pada Ramadan lalu. Penampilannya mendapat pujian netizen sebaik sahaja foto bertudung dimuat naik menerusi akaun Instagram (IG).

Bagaimanapun, tindakannya membuka semula tudung dan berimej seksi yang cukup sinonim dengannya menimbulkan perasaan tidak puas hati di kalangan netizen, sekali gus meletakkan dirinya dalam situasi penuh bara.

Untuk mengelakkan kekeliruan, Zizi berkata, imej berhijab itu bukanlah kekal, sebaliknya ia adalah bagi menghormati kehadiran bulan yang penuh kemuliaan itu.

Penyanyi Nak Ke Tak Nak dan Boleh Jalan itu berkata, ini bukan kali pertama dirinya berhijab pada Ramadan, malah berbuat perkara sama, tahun lalu.

“Saya sendiri tak faham kenapa netizen perlu nak memperbesarkan soal ini kerana saya sudah menjelaskan perkara itu sejak awal lagi. Saya faham ramai yang suka melihat saya berhijab.

“Apa yang boleh saya katakan, doa sahaja yang baik-baik. Jika ikutkan, saya malas nak layan komen negatif, tetapi apabila ada yang melampaui sampai menggunakan bahasa kesat, saya terpaksa mempertahankan diri.

“Memanglah teguran dibuat sebagai tanda sayang, tetapi jika sampai tahap guna perkataan kesat dan menyakitkan hati, itu memang saya tak boleh terima,” katanya.

Zizi mempersoalkan, seksi sangat gambar yang dimuat naik?

“Bagi saya, biasa sahaja. Lagipun semua orang tahu saya selesa dengan penampilan sebegitu.

“Janganlah cepat menghukum orang hanya berdasarkan pakaian. Setiap orang pasti ada sisi baik dalam kehidupannya. Sama seperti orang lain, saya juga mempunya impian untuk ke arah yang lebih baik,” katanya.

Mengulas kenyataan bertemu jodoh dengan ustaz, Zizi atau nama sebenarnya, Nur Fazelah @ Zizie Mad Tahil berkata, jodoh itu rahsia Allah.

“Saya tak tahu siapa jodoh saya. Jika sudah tertulis jodoh saya dengan ustaz, takkanlah saya nak menolaknya. Siapa pun jodoh saya saya terima dengan hati yang terbuka.

“Tidak dinafikan, ramai golongan ustaz mula mendekati. Saya sendiri terkejut apabila pengurus menunjukkan mesej peribadi yang dihantar ramai lelaki yang mendakwa diri mereka adalah ustaz.

“Rata-rata melahirkan hasrat untuk mengenali saya dengan lebih dekat lagi, malah ada antara mereka yang sanggup menunjukkan kehebatan mengaji dan memberitahu mereka menghafal pelbagai surah sebagai bukti mereka adalah ustaz,” katanya.

Katanya, jika bukan ustaz pun, ada yang menghantar mesej mahu memperkenalkannya dengan kawan mereka yang juga seorang ustaz.

“Apabila situasi ini berlaku, terdetik dalam hati apa yang mereka nampak dalam diri saya hingga ingin berkenalan. Selalunya golongan ustaz mencari pasangan yang menutup aurat.

“Saya tidak melayan, cuma baca sahaja. Tak balas apa-apa pun sebab tak nak menyusahkan diri.

“Kalau baca sambil gelak-gelak sebab lucu. Apapun saya hargai usaha dan keikhlasan mereka. Cuma, buat masa ini, saya lebih selesa untuk fokus pada kerja,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perintah Berkurung Di ESSZone Dilanjutkan Hingga 22 Nov

KOTA KINABALU, 6 Nov: Perintah berkurung di kawasan perairan tujuh daerah dalam Zon Selamat Timur Sabah (ESSZone) yang berakhir esok akan dilanjutkan hingga 22 Nov ini, kata Pesuruhjaya Polis Sabah Datuk Omar Mammah.

Omar dalam kenyataan hari ini berkata perintah berkurung dari 6 petang hingga 6 pagi itu meliputi kawasan perairan Tawau, Semporna, Kunak, Lahad Datu, Kinabatangan, Sandakan dan Beluran.

Dengan berkuatkuasanya perintah berkurung itu, orang ramai yang tinggal di kawasan berkenaan dikehendaki berada di dalam rumah dan orang lain tidak dibenarkan masuk atau berada di kawasan diisytiharkan antara 6 petang hingga 6 pagi pada tarikh dinyatakan, katanya.

“Perintah berkurung diteruskan bagi memastikan kawasan perairan berkenaan tidak diceroboh oleh pengganas yang mengancam keselamatan para penyelidik menjalankan penyelidikan dan pelancong asing melawat pulau peranginan.

“Perintah berkurung ini juga bagi menjamin keselamatan dan kesejahteraan rakyat Sabah yang menjadi pengguna perairan dan mereka yang berada di daratan ESSZone,” katanya.

Omar berkata perintah berkurung itu juga akan memudahkan penguatkuasaan dan pemantauan terhadap pergerakan bot selain menimbulkan rasa selamat serta yakin kepada pengusaha chalet dan nelayan dengan kehadiran pasukan keselamatan.

Beliau berkata berdasarkan maklumat, kumpulan militan Abu Sayyaf dan mereka yang menjalankan kegiatan menculik bagi mendapatkan wang tebusan dari selatan Filipina masih cuba menceroboh untuk melakukan penculikan dan jenayah rentas sempadan.

“Saya juga memberi kuasa kepada semua Ketua Polis Daerah di ESSZone untuk mengeluarkan permit kepada pemohon layak bagi tujuan aktiviti perikanan atau keperluan mendesak untuk melalui kawasan perintah berkurung,” katanya.


Semua Acara Sukan & Program Belia Di Sabah Perlu Ditangguhkan

KOTA KINABALU: Kementerian Belia dan Sukan Sabah (KBSS) menasihatkan penganjur acara sukan dan program belia yang membabitkan orang ramai perlu di tangguhkan dalam mengekang penularan wabak Covid-19.

Menterinya, Phoong Jin Zhe dalam satu kenyataan berkata, penganjur acara-acara ini dinasihatkan agar mematuhi arahan dan nasihat yang dikeluarkan oleh Kementerian Kesihatan Malaysia.

”Orang ramai juga dinasihatkan agar mengelakkan diri daripada menyertai perhimpunan yang melibatkan orang ramai,” katanya.

Saranan menangguhkan acara sukan dan program belia itu dibuat berikutan pengesahan kes positif Covid-19 yang pertama di Sabah semalam.

Malah, kenyataan media yang dikeluarkan oleh Kementerian Kesihatan Malaysia serta Pesuruhjaya Sukan Malaysia juga menyarankan penganjur untuk menangguhkan semua perhimpunan yang melibatkan orang ramai bagi mencegah kemungkinan jangkitan Covid-19.

Phoong berkata, kerajaan Sabah sentiasa prihatin dan mendahulukan rakyat. Kerajaan akan sentiasa mengutamakan kesejahteraan dan keselamatan rakyat di negeri ini. – BorneoToday


Mayat Adik Mohd Putra Daniel Yang Dilaporkan Hilang Di Sungai Tebobon Ditemui Ketika Azan Berkumandang

Kota Kinabalu : “Kami bersyukur dia ditemui walaupun sudah meninggal dunia. Kami reda dengan kehilangan ini,” kata Othman Lijun, 70, datuk kepada kanak-kanak lelaki yang lemas di sungai berhampiran Kampung Gudon, Manggatal, hari ini.

Mohd Putra Daniel Samsul, 3, ditemui oleh Othman pada jam 12.19 tengah hari tadi, selepas dilaporkan hilang tiga hari lalu kerana dikhuatiri lemas di sungai berhampiran rumahnya di Kampung Tebobon, Inanam.

Othman berkata, sejak cucunya hilang pada petang Sabtu lalu, mereka sekeluarga mencarinya di semua tempat termasuk di sepanjang sungai berkenaan.

“Kami berterusan mencarinya sehingga tidak tidur sejak kehilangannya. Ada banyak tempat kami cari termasuk di sebalik pokok dan menyusuri sepanjang sungai di kawasan rumah sehingga ke sungai ini.

“Jam 11.30 pagi tadi, kami turun semula ke sungai dan abang mangsa ternampak objek seperti mayat sebelum saya mendapati ia adalah jasad cucu saya,” katanya ketika ditemui di lokasi kejadian.

Katanya, penemuan mayat itu dianggap sebagai ‘rezeki’ bagi mereka kerana ahli keluarga sendiri yang menemui mangsa.

“Mungkin Allah mahu dia (mangsa) ditemui oleh datuk dan abangnya sendiri.

“Mayat cucu saya ditemui ketika azan Zohor sedang berkumandang dan kami bersyukur akhirnya doa kami diperkenankan,” katanya.

Menurutnya, kali terakhir dia bertemu cucunya pada hari kedua Syawal dan dilihat dalam keadaan tidak ceria seperti selalu.

“Dia tidak ikut rakannya bermain di luar sebelum hari kejadian dan saya sendiri pun tertanya-tanya kenapa dia tidak seceria seperti selalu,” katanya.

Sementara itu, bapa kanak-kanak itu, Samsul Othman, 31, dia reda dengan kehilangan anaknya walaupun dalam apa juga keadaan dia ditemui.

“Naluri saya kuat merasakan bahawa dia terjatuh di sungai di hadapan rumah dan saya reda dengan kehilangannya,” katanya.

Anak keempat daripada lima beradik itu disedari hilang oleh ahli keluarganya kira-kira jam 6 petang Sabtu lalu selepas tidak dilihat berada di rumah.

Sementara itu, Penyelia Operasi Balai Bomba dan Penyelamat Lintas, Laupen Nuar berkata, operasi hari ini dimulakan pada jam 8 pagi dengan kekuatan seramai 13 anggota yang dibantu Balai Bomba dan Penyelamat Sembulan serta pasukan Unit Anjing Pengesan K9.

“Mangsa ditemui ahli keluarganya tersangkut di jambatan kira-kira tiga kilometer dari rumahnya.

“Operasi ditamatkan sejurus mayat diserahkan kepada polis untuk tindakan lanjut,” katanya. – Harian Metro


Perlu kajian semula kontraktor pembersihan di majlis daerah – Mohd Shafie

SEMPORNA, 11 Nov – Ketua Menteri Sabah Datuk Seri Mohd Shafie Apdal mahu kajian semula dilakukan terhadap kontraktor pembersihan di semua majlis daerah di negeri ini yang dilantik kerajaan terdahulu.

Menurut beliau kajian perlu dilakukan bagi melihat sama ada kontraktor dilantik melaksanakan kerja pembersihan menepati tanggungjawab yang diberikan.

Katanya kontraktor dipertanggungjawabkan bukan semata-mata untuk mendapatkan ganjaran daripada kerja kontrak yang diberikan sebaliknya membantu kerajaan dalam menjaga aspek kebersihan.

“Tiada ertinya ganjaran diberi kepada mereka tetapi daerah tidak bersih,” katanya ketika ditemui pemberita selepas majlis pelancaran program Sabah Bebas Sampah di sini, hari ini.

Dalam perkembangan berkaitan, Mohd Shafie yang juga Anggota Parlimen Semporna mahu Majlis Daerah Semporna distruktur semula.

Katanya ia bagi memastikan pekerja di majlis daerah itu dapat melaksanakan tugas dengan berkesan khususnya memastikan tahap kebersihan di daerah itu pada tahap terbaik.

“Mana-mana pekerja yang dikenal pasti tidak menunaikan tanggungjawab dengan baik maka saya minta pegawai daerah ambil tindakan,” kata Mohd Shafie.


Jeffrey Akui Tiada Bukti Tuduhannya Terhadap Warisan Beri Dokumen Kepada PATI

KOTA KINABALU: Datuk Dr. Jeffrey Kitingan gagal menunjukkan sebarang bukti ketika diminta berbuat demikian untuk mengesahkan tuduhan beliau sebelum ini kononnya Parti Warisan Sabah (Warisan) memberikan dokumen kepada pendatang asing tanpa izin (PATI) yang terlibat dalam kebakaran.

Presiden Parti Solidariti Tanah Airku (Star) itu sebaliknya berkata, beliau hanya menganggap semua penghuni di kawasan setinggan adalah PATI, justeru apabila berlaku kebakaran dan kerajaan memberikan bantuan, penerima bantuan tersebut adalah PATI.

“Pendatang asing tinggal di mana sahaja tetapi selalunya kawasan setinggan seperti anda tahu di mana ada setinggan mereka ada di sana, jadi kita menumpukan kepada penghuni setinggan sebab kita risaukan penularan koronavirus daripada kumpulan ini,” katanya.

Jeffrey diminta wartawan memberikan bukti tersebut dalam sidang akhbar yang dihadirinya hari ini memandangkan beliau sebelum ini mempersoalkan bantuan yang diberikan kerajaan kepada mangsa kebakaran di kawasan setinggan yang dianggap sebagai PATI.

Jawapan dikemukakan Jeffrey ternyata membuktikan beliau hanya melakukan tuduhan liar terhadap Warisan selama ini, bagi memburuk-burukkan imej pemimpin Kerajaan Sabah yang tampil menghulurkan bantuan terutama makanan kepada mangsa kebakaran.

Hakikatnya, bukan semua penduduk di kawasan setinggan adalah PATI kerana masih ramai rakyat golongan berpendapatan rendah tinggal di kawasan seperti itu, maka apabila berlaku musibah kebakaran, kerajaan bertanggungjawab menghulurkan bantuan keperluan asas.

Sementara itu, ketika wartawan menjelaskan lagi soalan dan meminta beliau menunjukkan bukti tuduhan tersebut, Jeffry terus mengelak dengan menjelaskan tentang cadangan mahu menganjurkan forum bagi membincangkan isu PATI yang turut melanda Semenanjung.

“Sebab inilah kita merancang melakukan forum awam untuk melihat segala masalah dan untuk menyelesaikan masalah yang sudah lama. Sekarang Semenanjung juga menyedari kesan negatif PATI.

“Kerajaan telah melakukan tindakan keras di Semenanjung dan sekarang mereka kata kita mesti jaga negara, kita mesti jaga Malaysia daripada orang luar oleh itu ini masanya mengatasinya di Sabah,” kata Jeffrey.

Kenyataan Jeffrey tentang forum itu turut mendapat kritikan memandangkan sudah terlalu banyak perbincangan diadakan sebelum ini oleh kerajaan terdahulu untuk mengatasi masalah PATI di Sabah.

Rakyat Sabah sebaliknya mahu supaya tindakan penguatkuasaan tegas diambil ketika ini bukannya sekali lagi duduk berbincang, namun akhirnya tiada tindakan susulan diambil terutama ketika era Barisan Nasional (BN) dan Parti Bersatu Sabah (PBS) mentadbir Sabah.- BorneoToday

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


(VIDEO) Penduduk Kampung Tahan Penyamun Di Ranau

RANAU: Kepantasan penduduk bertindak selepas mendengar jeritan peniaga wanita meminta pertolongan akibat disamun, menyaksikan seorang lelaki warga asing ditahan di Kampung Nalapak di sini, petang semalam.

Satu klip video turut tular di Facebook memaparkan suspek ditangkap penduduk sebelum diserahkan kepada pihak polis.

Ketua Polis Daerah Ranau, Deputi Superintendan Simiun Lomudin berkata, dalam kejadian pada 3 petang itu, kedai runcit milik peniaga wanita terbabit didatangi seorang lelaki tidak dikenali.

“Suspek meluru ke kaunter lalu mengeluarkan satu objek tajam diperbuat daripada buluh dan mengugut mangsa agar tidak berbuat bising.

“Mangsa yang ketakutan diarahkan agar memasukkan sejumlah wang ke dalam plastik kecil berwarna hitam,” katanya ketika dihubungi, hari ini.

Beliau berkata, sebaik wang itu dimasukkan ke dalam plastik, suspek segera keluar melarikan diri.

Katanya, mangsa turut keluar dan menjerit meminta pertolongan sebelum didengari beberapa penduduk kampung berhampiran.

“Penduduk kampung terus mengejar suspek sehingga berjaya ditahan tidak jauh dari lokasi dan mendapatkan semula wang milik peniaga itu.

“Penduduk kemudian menyerahkan suspek kepada polis yang tiba di lokasi selepas dihubungi mangsa,” katanya.

Sehubungan itu, Simiun menasihatkan orang ramai agar tidak membuat sebarang spekulasi bagi mengelakkan siasatan terganggu dan kes disiasat mengikut Seksyen 392/397 Kanun Keseksaan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warga Asing Antara 22 Penumpang Bas Ekspres Guna Surat Kebenaran Palsu

SEMPORNA: Cubaan 22 penumpang termasuk sepuluh warga asing menggunakan surat kebenaran palsu untuk merentas daerah dengan menaiki bas ekspres gagal apabila dikesan polis ketika melalui sekatan jalan raya (SJR) di kilometer 15 Jalan Semporna-Tawau, di sini, Jumaat lalu.

Dalam kejadian jam 8.30 malam itu, semua penumpang terdiri daripada 19 lelaki dan tiga wanita masing-masing berusia antara 13 hingga 46 tahun dikatakan dalam perjalanan dari arah Semporna menuju Kota Kinabalu.

Ketua Polis Daerah Semporna, Superintendan Mohd Farhan Lee Abdullah berkata, pemeriksaan ke atas borang permit Perintah Kawalan Pergerakan Pemulihan (PKPP) yang berada dalam simpanan penumpang berkenaan didapati palsu.

Menurutnya, susulan tangkapan itu sepasukan pegawai dan anggota dari Bahagian Siasatan Jenayah dan Bahagian Siasatan Jenayah Komersil kemudiannya membuat serbuan ke atas sebuah pejabat syarikat bas ekspress, di pekan Semporna kira-kira jam 11 malam.

“Dalam serbuan itu, polis merampas 13 keping salinan borang permit PKPP bagi Ibu Pejabat Daerah (IPD) Semporna yang belum diisi, tujuh salinan borang permit PKPP yang sudah bertulis, dan satu unit komputer bersama sebuah mesin pencetak.

“Turut ditahan seorang kerani wanita syarikat terbabit dan sedang giat mengesan sorang lagi kerani lelaki dikenali sebagai Alnajib Saleh, 32, bagi membantu siasatan mengikut Seksyen 420 Kanun Keseksaan,” katanya dalam kenyataan media di sini hari ini.

Dalam pada itu, Mohd Farhan mengingatkan orang ramai supaya tidak mudah tertipu dengan mana-mana individu atau pihak ketiga yang menawarkan atau menjual borang permit merentas daerah atau negeri.

Katanya, semua borang permit kebenaran itu boleh diperolehi dengan hadir sendiri di IPD atau balai polis berhampiran dan tiada sebarang bayaran dikenakan.

“Pihak polis memandang serius terhadap semua aspek termasuk kumpulan atau sendiket yang mengambil peluang menjalankan kegiatan penjualan permit rentas daerah atau negeri dan tindakan undang-undang akan diambil keatas mereka yang terlibat,” katanya. – HMetro


Kes COVID-19 Melambung Sebab Ahli Politik?

KUALA LUMPUR: Dakwaan bahawa penularan COVID-19 semakin meningkat sejak kebelakangan ini berpunca daripada ahli politik yang pulang dari Sabah adalah tidak tepat.

Menteri Kanan (Keselamatan), Datuk Seri Ismail Sabri Yaakob, berkata perangkaan semasa menunjukkan hanya 132 daripada lebih 13,000 individu yang disaring didapati positif, selepas pulang dari Sabah.

Selepas semakan, beliau berkata, semua individu positif jangkitan wabak itu terdiri daripada pelbagai latar belakang dan tujuan berkunjung ke Sabah.

“Mereka ini (individu yang positif COVID-19) bercampur-campur, termasuk orang politik yang kita tak nafikan ada didapati positif selepas kembali dari Sabah.

“Bagaimanapun, ada juga dalam kumpulan yang positif ini terdiri daripada pelancong dan ahli perniagaan, masing-masing dengan urusan atau tugas rasmi tersendiri.

“Jadi, bukan orang politik semata yang didapati positif jangkitan COVID-19 selepas kembali dari Sabah,” katanya pada sidang media khas mengenai Perintah Kawalan Pergerakan Pemulihan (PKPP), di Putrajaya, hari ini.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Waspada Pengeluaran Akaun 1 KWSP – Pakar Ekonomi

PETALING JAYA: Pakar ekonomi memberi amaran kepada kerajaan dan Kumpulan Wang Simpanan Pekerja (KWSP) supaya tidak membenarkan pencarum membuat pengeluaran daripada Akaun 1 simpanan persaraan mereka.

Goh Lim Thye, pensyarah kanan ekonomi di Universiti Malaya, tidak bersetuju dengan cadangan membenarkan pengeluaran “one-off” daripada akaun itu untuk membantu rakyat melalui masa sukar ini.

“Saya tidak rasa itu idea baik. Awal tahun ini, ada laporan mengatakan 89.2% pencarum menyedari simpanan KWSP mereka tidak cukup untuk persaraan.”

Beliau berkata, menurut KWSP, simpanan minimum yang perlu dimiliki pencarum pada usia 55 tahun ialah RM228,000.

Bagaimanapun, katanya, cadangan sedemikian hanya boleh dipertimbangkan, jika pencarum sangat memerlukan wang mereka untuk terus bertahan.

“Jika ia dapat mencegah kecelaruan kemurungan dan tidak menggalakkan pencarum mencari kaedah haram mendapatkan wang, masa itu mungkin ia boleh dibenarkan.”

Goh berkata, jika cadangan pengeluaran itu dibenarkan, KWSP perlu menyediakan langkah untuk memastikan pencarum masih mempunyai dana mencukupi bagi persaraan.

“KWSP perlu membuat kontrak untuk memastikan ahlinya mendepositkan semula pengeluaran yang dibenarkan itu ke akaun KWSP mereka melalui pelan ansuran dengan jangka masa dipersetujui. Contohnya, RM100 sebulan bermula setahun dari tarikh

Bekas perdana menteri, Najib Razak antara penyokong utama di sebalik langkah membenarkan pencarum membuat pengeluaran “one-off” daripada KWSP, dengan jumlah maksimum ditentukan kerajaan.

Katanya, langkah itu dapat membantu rakyat yang bergelut dengan impak ekonomi akibat pandemik Covid-19.

Perdana Menteri, Muhyiddin Yassin dalam responsnya terhadap sokongan ramai untuk cadangan Najib itu, berkata beliau bimbang pencarum KWSP mungkin menghadapi masalah lebih besar pada masa depan, jika Putrajaya membenarkan mereka mengeluarkan sebahagian simpanan persaraan mereka sekarang.

Kenyataannya dipersetujui seorang lagi pakar ekonomi, Carmelo Ferlito yang berkata: “Kebimbangan Muhyiddin berasas”.

Bagaimanapun, idea Najib juga boleh dilaksanakan, hanya jika pengeluaran dihadkan kepada golongan berpendapatan rendah.

Beliau tidak bersetuju apabila ditanya jika KWSP patut mengurangkan kadar caruman bagi pekerja dan majikan ketika pandemik.

“Saya rasa itu kurang praktikal kerana apabila kadar dikurangkan, ia sukar dinaikkan lagi pada masa depan,” kata Ferlito yang mengendalikan Pusat Pendidikan Pasaran Malaysia. – FMT


Gagal Menyinar Di Gelanggang Politik, Jimmy Kembali Ke Pentas Hiburan

KOTA KINABALU: Selepas gagal menyinar dalam gelanggang politik pada Pilihan Raya Negeri (PRN) lalu, Jimmy Palikat mahu kembali ke pentas hiburan.

Penyanyi yang popular dengan lagu Anak Kampung itu berkata, dia kini dalam proses merakam lagu baharu yang akan dikeluarkan tidak lama lagi.

“Bertanding pada PRN satu pengalaman baharu dalam hidup saya walaupun perjalanan kempen yang sukar berikutan beberapa hal peribadi yang anda sedia maklum.

“Saya tidak kecewa (kalah pada PRN) malah ia sebenarnya memberi satu kekuatan baharu untuk terus berjuang dalam hidup.

“Saya sebenarnya kini sedang dalam proses merakam ‘single’ terbaru, sudah lama saya berehat dalam bidang nyanyian dan mungkin ini masa terbaik untuk saya kembali,” katanya kepada FMT.

Jimmy berkata, lagu baharu bakal dikeluarkan itu berkonsepkan “Sabahan” namun diyakini boleh diterima peminatnya di Semenanjung seperti lagu Anak Kampung dulu.

“Buat masa ini tajuknya biarlah saya rahsiakan dulu, nantikan saja apabila ‘single’ yang dicipta Roslee Wahid ini keluar nanti, mudah-mudahan ia mampu mengusik hati peminat saya seperti mana lagu Anak Kampung dulu,” katanya.

Ketika ditanya sama ada beliau akan kembali ke gelanggang politik pada masa akan datang, Jimmy berkata perkara itu tidak mustahil.

“Saya sebenarnya bukan meninggalkan sepenuhnya dunia politik, cuma saya mahu berehat sebentar dan kembali fokus kepada industri hiburan.

“Seperti saya katakan sebelum ini, hasrat untuk bertanding dalam pilihan raya sudah lama saya simpan dan tidak mustahil akan kembali kerana niat saya untuk membantu orang dan memperjuangkan hak rakyat Sabah,” katanya.

Pada PRN lalu, Jimmy yang bertanding atas tiket bebas tewas kepada Presiden Parti Solidariti Tanah Airku (STAR), Jeffrey Kitingan yang bertanding atas tiket Perikatan Nasional (PN) di kerusi Dewan Undangan Negeri (DUN) Tambunan.

Dalam pertandingan enam penjuru itu, dia hanya mampu meraih 60 undi sekali gus hilang wang deposit. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tutup Laluan B2-B6 Elak Pelancong Bolos Di KKIA

TAWAU: Malaysia Airport Berhad (MAB) menutup beberapa laluan di dalam Lapangan Terbang Antarabangsa Kota Kinabalu (KKIA) bagi menangani masalah kebolosan pelancong asing di kaunter pemeriksaan imigresen.

Pengarah Jabatan Imigresen Malaysia (JIM) Negeri Sabah Datuk Dr Muhamad Sade Amin, berkata, penutupan laluan itu dilakukan sejak 3 Januari lalu dilihat antara langkah proaktif yang boleh menangani masalah tersebut.

“Hasil siasatan yang dilakukan, beberapa laluan di KKIA saling berhubung antara penerbangan antarabangsa dan domestik

“Malah sebahagian daripadanya tidak berkunci menyebabkan beberapa pelancong ‘bolos’ ketika menaiki penerbangan seterusnya tanpa melalui pemeriksaan imigresen yang sepatutnya,” katanya kepada media ketika diminta mengulas lanjut isu pembolosan pelancong asing di KKIA sebelum ini.

Sehubungan itu, Muhamad Sade berkata, pihak MAB mengambil pendekatan menutup laluan B2 sehingga B6 yang dikesan menjadi laluan utama pembolosan pelancong asing berkenaan.

“Dalam masa sama, kerajaan negeri bercadang untuk membina lapangan terbang baharu bagi menggantikan KKIA yang dilihat tidak mampu menampung kehadiran bilangan pelancong dan penerbangan antarabangsa ketika ini.

“Lapangan terbang bertaraf antarabangsa seharusnya perlu mempunyai laluan berasingan antara penerbangan antarabangsa dan domestik,” katanya.

Menurut Muhamad Sade, pengasingan tuntas itu perlu dalam memastikan setiap pelancong menggunakan laluan yang betul bagi mengelak kekeliruan.

Pada 10 Disember tahun lalu, Mahkamah Sesyen Tawau menjatuhkan hukuman penjara 18 hari ke atas empat pelancong wanita warga China selepas didapati bersalah gagal melaporkan diri di kaunter imigresen ketika tiba di KKIA sebelum ke Tawau.

Kemudian, pada 6 Januari lalu, tiga warga Hong Kong terdiri dari dua lelaki dan seorang wanita bertindak melapor diri ke Pejabat JIM Tawau selepas menyedari mereka tidak melalui pemeriksaan imigresen di lapangan terbang sama sebelum ke Tawau.


Pekerja pasar raya ditahan pecah amanah RM200,000

KOTA KINABALU: Polis menahan seorang pekerja sebuah pasar raya di Penampang, di sini kelmarin selepas disyaki melakukan pecah amanah membabitkan wang syarikat berjumlah lebih RM200,000.

Suspek wanita berusia 25 tahun itu ditahan di Sandakan selepas menerima aduan daripada pengurusan syarikat berkenaan.

Ketua Jabatan Siasatan Jenayah Komersial (JSJK) Sabah, Superintendan G Moses Govindarajoo, berkata suspek dipercayai tidak memasukkan wang hasil jualan syarikat lebih RM200,000 ke dalam akaun syarikat pada tahun lalu.

“Bagaimanapun, perkara itu hanya diketahui pihak pengurusan syarikat selepas hasil semakan di bank mendapati suspek memalsukan sembilan slip bank.

“Berikutan itu, satu laporan polis dibuat oleh pengurusan syarikat berhubung perkara berkenaan,” katanya ketika dihubungi, di sini hari ini.

Moses berkata, suspek kini ditahan dan dijangka dituduh di mahkamah esok.

“Kes disiasat mengikut Seksyen 408 Kanun Keseksaan kerana melakukan pecah amanah,” katanya. – Berita Harian


Panggil Jimmy sahaja – Pembantu Menteri

TAWAU – Pembantu Menteri kepada Ketua Menteri Sabah, Wong Sze Phin atau Jimmy Wong yang menerima darjah Panglima Gemilang Darjah Kinabalu (PGDK) dan membawa gelaran Datuk daripada Yang Dipertua Negeri Sabah Tun Juhar Mahiruddin baru-baru ini, mahu rakyat mengekalkan panggilan Jimmy sahaja terhadapnya.

Katanya, panggilan Jimmy itu senang untuk disebut selain terasa lebih dekat dengan rakyat.

“Yang senang panggil Jimmy atau harimau, itu pangkat (datuk) tidak payah panggil.

“Saya tidak mohon (pangkat), saya hanya mohon untuk diberi peluang membantu rakyat,” katanya kepada pemberita di sini.

Beliau yang juga Penasihat DAP Sabah itu berkata demikian ketika diminta mengulas kenyataan Setiausaha Agung DAP, Lim Guan Eng yang membuat teguran kepada beberapa pemimpin parti DAP yang menerima darjah, bintang dan pingat kebesaran daripada Melaka serta Sabah baru-baru ini.

Wong merupakan antara 35 penerima PGDK sempena ulang tahun ke-65 Juhar pada 6 Okt lalu.

Wong dalam pada itu berkata, selepas menerima gelaran tersebut, rakyat mula memanggilnya dengan gelaran datuk.

“Dalam parti, kami tidak digalakkan (gelaran datuk) tapi apabila ditawarkan saya tidak tahu sama ada mahu tolak atau tidak.

“Ketika ini kita tunggu keputusan mesyuarat Jawatankuasa Tertinggi Pusat (CEC) DAP (berhubung gelaran datuk) dan kami (saya) pun akan ikut arahan parti, jika gelaran itu perlu dikembalikan,” katanya dengan senyuman.


Duo Semangka Terlampau

INDONESIA: Dua wanita anggota kumpulan Duo Semangka di Indonesia diarah membuat permohonan maaf secara terbuka berikutan memaparkan aksi terlampau dalam video muzik mereka Mantul Mantul.

Clara Gopa dan Vanya Kiara disoal siasat Suruhanjaya Perlindungan Kanak-kanak Indonesia (KPAI) selepas menerima aduan daripada orang awam mendakwa aksi dalam video muzik mereka yang dimuat naik di media sosial sejak awal tahun ini, keterlaluan

Ketua KPAI, Susanto berkata, aksi dan tarian dua penyanyi dangdut berkenaan dikhuatiri mempengaruhi kanak-kanak.

Dalam video muzik lagu dangdut bertajuk Mantul Mantul, dua penyanyi terbabit membuat aksi dianggap ghairah, terutama menggoyangkan payudara masing-masing hampir sepanjang masa.

Menurut Tribun News, Clara dan Vanya masing-masing membeli insurans bernilai satu bilion rupiah (RM308,742) untuk buah dada mereka.

Kiara digantikan dengan Variola May awal bulan ini, namun ketiga-tiga penyanyi itu menghadiri pertemuan dengan KPAI minggu ini.

Selesai disoal siasat, dua penyanyi itu bertemu dengan media tempatan untuk memohon maaf kepada orang awam.

“Ini pengajaran kepada kami supaya lebih berhati-hati pada masa depan.

“Kami masih mengekalkan imej seksi, namun tidak melakukan aksi melampaui batas,” kata mereka kepada media.

Sementara itu, pengurus Duo Semangka, Sonny Bule, mengakui kandungan video muzik mereka kurang sesuai untuk generasi muda dan dua penyanyi berkenaan akan membuat beberapa perubahan. – Agensi


525 tahanan warga Filipina diusir

SANDAKAN: Seramai 525 tahanan warga Filipina dihantar pulang ke negara asal menerusi pelabuhan Sandakan ke Zamboanga, Filipina, hari ini.

Daripada jumlah itu, 403 tahanan lelaki, 102 tahanan wanita, manakala selebihnya kanak-kanak berusia seawal sebulan.

Pengarah Majlis Keselamatan Negara (MKN) Sabah, Sitti Saleha Habib Yussof, berkata MKN juga dalam perancangan untuk menghantar pulang seramai 158 tahanan warga Indonesia menerusi pelabuhan Tawau ke Nunukan, Indonesia, minggu ini.

Setakat ini, katanya, jumlah pendatang asing tanpa izin (PATI) yang diusir ke negara asal bermula awal tahun ini adalah seramai 4,115 orang, termasuk 90 PATI yang diusir melalui lapangan terbang, membabitkan 19 siri pengusiran.

“Ini menjadikan jumlah yang diusir termasuk yang pulang secara sukarela sejak tahun 1990 adalah seramai 581,947 orang.

“Proses penghantaran balik PATI ke negara asal adalah komitmen berterusan kerajaan dalam menangani masalah kemasukan PATI ke negeri ini,” katanya dalam kenyataan di sini, hari ini.

Sitti Saleha turut mengingatkan semua rakyat di Sabah supaya memberi kerjasama dan bantuan kepada pihak penguat kuasa dalam menangani masalah PATI dengan menyalurkan maklumat serta mengelak daripada menggaji dan melindungi PATI.

Beliau berkata, pihak yang melindungi, menggaji PATI atau membenarkan PATI berada dalam premis mereka melakukan kesalahan serius dan boleh didakwa mengikut Akta Imigresen 1959/1963 (Pindaan 2002).

“Kita tidak akan berganjak dalam usaha menjadikan Sabah mencapai matlamat sifar PATI dan tidak berkompromi dengan mana-mana pihak demi keselamatan serta kemakmuran rakyat,” katanya. – Berita Harian


Kenduri Arwah Punca Penularan Kluster Baharu Di Kota Belud

KOTA KINABALU: Kes positif baharu Covid-19 di Sabah kembali meningkat kepada 70 kes dengan dua kluster baharu dilaporkan hari ini.

Dua kluster baharu yang dikesan adalah kluster Siasai Tamu, Kota Belud dan kluster Tenegang, Kinabatangan.

Menteri Kerajaan Tempatan dan Perumahan, Datuk Seri Panglima Masidi Manjun berkata, kluster Siasai Tamu, Kota Belud merekodkan 11 kes positif dimana, kes indeks membabitkan guru wanita pra-sekolah berusia 46 tahun.

“Kes indeks ini telah menghadiri majlis kenduri arwah di rumah kakaknya. Hasil saringan kontak rapat mendapati enam orang positif di rumah berkenaan. Empat kes positif dikesan di tempat kerja (pra-sekolah).

“Untuk kluster Tenegang, Kinabatangan pula merekodkan 20 kes positif dengan kes indeks membabitkan pekerja kilang sawit yang merentas zon bagi melawat keluarga.

“Kes indeks ini dikesan positif melalui saringan bergejala dan saringan kontak rapat mendapati 19 lagi kes positif dimana tujuh kes di tempat kerja dan 12 kes membabitkan ahli keluarga,” ujarnya.

Beliau berkata, daripada70 kes baharu hari ini, Keningau mencatatkan 22 kes diikuti dengan Kinabatangan (19), Kota Belud (9), Tawau (8), Kota Kinabalu (4), Kalabakan (4), Tenom (2) dan satu kes di Kunak dan Penampang.

Menurutnya, daripada 70 kes positif itu, sebanyak 28 kes dari saringan kontak rapat, saringan bergejala enam kes, saringan kluster baharu dan sedia ada 22 kes dan 14 kes adalah dari lain-lain kategori.

Hari ini, seramai 85 orang pesakit telah sembuh, dengan bilangan kumulatif kes sembuh 53,619 orang. Manakala, kes kematian di Sabah kekal 387.

Setakat ini, sebanyak 54,470 kes Covid-19 dilaporkan di Sabah dengan 400 orang pesakit sedang menerima rawatan, iaitu 162 orang di hospital dan 238 orang di Pusat Kuarantin dan Rawatan Berisiko Rendah (PKRC).

Terdapat 21 orang ditempatkan di Unit Rawatan Rapi (ICU) dan enam orang memerlukan alat bantuan pernafasan.

Bilangan keseluruhan katil di hospital, Pusat Tahanan Sementara/Penjara dan PKRC di Sabah 4,212 katil dan peratus penggunaan adalah 9.5 peratus.

Untuk penerima vaksin pula, sehingga kini sejumlah 41,971 orang telah menerima vaksin fasa pertama bagi Program Imunisasi Covid-19 Kebangsaan.

Bagi suntikan dos kedua Pfizer-BioNTech pula, secara kumulatif seramai 1,378 orang telah menerima suntikan. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


28 Kapal Layar Antarabangsa Berlabuh Di Lahad Datu

LAHAD DATU, 15 Ogos: Lahad Datu menerima kedatangan 28 kapal layar antarabangsa yang berlabuh di kawasan perairan Pangkalan Marin di sini, sejak semalam.

Pegawai Daerah Lahad Datu, Dr Mohammad Ayob Yaacob menyifatkan usaha Sail Malaysia membawa pelayar daripada Amerika Syarikat, Australia, Kanada dan United Kingdom ke daerah ini sebagai salah satu usaha mempromosi pelancongan di Lahad Datu.

“Seramai 66 pelayar berlabuh di Lahad Datu sebelum mereka meneruskan perjalanan ke Semporna esok.

“Pelayar- pelayar ini julung kali berlabuh di sini dan mereka cukup gembira kerana sepanjang pelayaran ini dapat menikmati keindahan perairan yang kita ada di Lahad Datu,” katanya  kepada pemberita selepas menyempurnakan majlis Pelayaran Malaysia Laluan ke Timur Perhimpunan Kapal Layar 2019 di sini, hari ini.

Menurut Mohammad Ayob, kehadiran para pelayar bukan sahaja memberi gambaran positif  terhadap keselamatan di daerah ini sekali gus memberi peluang untuk daerah ini mempromosikan sektor pelancongan sedia ada.

“Tidak dinafikan, Lahad Datu mempunyai banyak tempat yang menarik untuk dilawati justeru,kami berharap agar acara seperti ini dapat dijadikan acara tahunan agar dapat memberi impak bukan hanya pada daerah kita tetapi juga pada negara,” katanya lagi.

Sementara itu, Pengurus Sail Malaysia, Sazli Kamal Basha berkata acara kapal layar itu merupakan antara inisiatif pihaknya bersama Cruise Maribe Tourism Association serta Kementerian Pelancongan, Seni dan Budaya untuk menggalakkan pelayar-pelayar antarabangsa berlabuh sambil melancong di perairan Malaysia

“Kebiasaannya, apabila pelayar ini keluar belayar, mereka akan tinggal untuk dua tahun di negara ini.

“Saya ingin mengucapkan terima kasih kepada pihak kerajaan dan pihak pejabat daerah kerana tanpa bantuan mereka kami tidak dapat menjayakan aktiviti seumpama ini,” katanya.

Beliau dalam pada itu, berkata kawalan efisyen pihak berkuasa Kawasan Keselamatan Khas Pantai Timur Sabah (ESSCOM) memberi keyakinan keselamatan kepada para pelayar untuk belayar di sepanjang perairan Zon Selamat Timur Sabah.


Pemandu Ambulans Rogol Gadis Pesakit COVID-19 Dalam Perjalanan Ke Hospital

KERALA: Seorang pemandu ambulans di India ditahan selepas didakwa merogol pesakit COVID-19 di daerah Pathanamthitta, di sini.

Kejadian pada Sabtu lalu itu berlaku ketika dua pesakit wanita mangsa COVID-19, masing-masing berusia 19 tahun dan seorang lagi perempuan tua, dibawa ke dua hospital rawatan COVID-19 berbeza oleh pemandu ambulans terbabit.

Tertuduh, yang dikenali sebagai Noufal, 25, pada mulanya menghantar perempuan tua itu ke hospital.

Sebelum menghantar gadis berumur 19 tahun itu ke hospital rawatan COVID-19, dia membawanya ke kawasan terbiar dekat Lapangan Terbang Aranmula, dan merogolnya.

Berdasarkan keterangan aduan, tertuduh kemudian menghantar gadis terbabit ke hospital rawatan COVID-19.

Menurut polis, gadis terbabit pada mulanya menjalani kuarantin di rumah saudaranya di Pandalam, sebelum disahkan positif jangkitan COVID-19 Sabtu lalu dan terpaksa dibawa ke hospital untuk menerima rawatan.

Tertuduh dilaporkan diberkas sehari kemudian susulan aduan gadis terbabit dan kes difailkan mengikut pertuduhan serangan seksual dan rogol.

Sementara itu, Menteri Kesihatan Kerala, KK Shylaja, mengakui terkejut dengan kejadian terbabit dan mengarahkan jabatan berkaitan memecat pemandu berkenaan daripada perkhidmatan ambulans.

Susulan laporan terbabit, Suruhanjaya Kebangsaan bagi Wanita (NCW), berkata pihaknya sudah meminta Ketua Pengarah Polis Kerala mempercepatkan penyiasatan dan pertuduhan kes berkenaan.

“NCW India mengambil maklum berhubung laporan bahawa seorang pemandu ambulans dituduh merogol pesakit COVID-19 berusia 19 tahun di Aranmula, dekat daerah Pathanamthitta, Kerala.

“Pengerusi kami, Rekha Sharma, sudah menghubungi Ketua Pengarah Polis Kerala supaya pertuduhan dan penyiasatan kes ini dapat dipercepatkan,” katanya menerusi ciapan di Twitter. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penduduk Sabah Diminta Patuhi SOP Aidilfitri Untuk Elak Penularan COVID-19 – Mohd Shafie

KOTA KINABALU, 23 Mei: Ketua Menteri Sabah Datuk Seri Mohd Shafie Apdal meminta penduduk negeri ini supaya mematuhi prosedur operasi standard (SOP) ditetapkan Majlis Keselamatan Negara sepanjang sambutan Aidilfitri bagi memastikan diri dan keluarga masing-masing terhindar daripada jangkitan COVID-19.

Beliau berkata SOP ditetapkan kerajaan bukanlah bertujuan menyekat atau tidak memberi kebebasan kepada semua masyarakat apatah lagi sewaktu musim perayaan, namun menyedari ancaman wabak ketika ini, maka langkah pencegahan perlu diambil untuk keselamatan dan kesihatan bersama.

“Antara langkah diambil ketika musim perayaan termasuk mengehadkan bilangan ahli keluarga dalam sebuah rumah, larangan kunjung-mengunjung dan balik kampung. Ini adalah sebagai langkah keselamatan bagi mengelak wabak ini daripada terus berjangkit.

“Adalah menjadi tanggungjawab kita sama ada di pihak kerajaan mahupun rakyat untuk memainkan peranan masing-masing bagi bersama-sama mengawal penularan COVID-19,” katanya dalam perutusan sempena Hari Raya Aidilfitri 2020 di sini, hari ini.

Mohd Shafie berkata sambutan Hari Raya pada tahun ini agak berbeza susulan ia diraikan dalam keadaan negara berhadapan pandemik, dan wabak ini bukan hanya melumpuhkan pertumbuhan ekonomi tetapi juga menjejaskan kehidupan masyarakat di seluruh dunia.

Dalam pada itu, Mohd Shafie berkata Kerajaan Negeri Sabah mengucapkan terima kasih kepada seluruh rakyat yang telah menyokong segala usaha kerajaan dalam membendung wabak ini daripada terus merebak.

“Saya juga ingin memohon kemaafan sekiranya langkah-langkah yang kita laksanakan telah sedikit sebanyak menjejaskan kehidupan rakyat di Sabah. Semua ini dilakukan dengan niat dan tujuan baik (iaitu) bagi menghindari COVID-19 sekali gus menyelamatkan nyawa manusia di negeri ini,” katanya.

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Basikal Lipat Trend Kayuhan Terkini Semakin Popular, Ini Kelebihan & Kelemahan Yang Anda Harus Tahu

Trend berbasikal kini bukan lagi rahsia bagi penggemar aktiviti kecergasan dan juga riadah.

Dalam tempoh beberapa tahun kebelakangan ini, aktiviti berbasikal menyaksikan peningkatan populariti yang sangat ketara.

Lihat sahaja apabila tibanya hujung minggu. Pasti kita akan dapat melihat kelibat pengayuh basikal berada di mana-mana di atas jalan seluruh negara. Dan kini kita dapat lihat bermacam jenis basikal menjadi pilihan dan di antara yang paling mendapat tempat di hati peminatnya ialah basikal lipat atau folding bike.

Basikal lipat kini menjadi alternatif yang cukup praktikal terutamanya bagi mereka yang tinggal di kawasan bandar.

Selain sangat selesa digunakan ia juga mudah untuk dibawa ke mana-mana sahaja dengan fungsi lipat dibawanya. Hendak dimuatkan di dalam kereta pun sangat mudah. Malah rata-rata basikal lipat juga ringat dan tidaklah terlalu berat.

Buat anda yang mungkin ingin berjinak-jinak dengan basikal lipat ada beberapa perkara perlu anda ketahui. Kali ini MASKULIN ingin kongsikan kelebihan dan kelemahan penggunaan basikal lipat.

SAIZ KECIL & SENANG DISIMPAN – Pertama sekali kelebihannya semestinya pada saiznya yang kecil. Selain boleh dilipat kebanyakannya boleh disimpan di dalam beg khas lalu menyenangkan untuk ia dibawa ke mana saja.

Basikal lipat sangat sesuai bagi anda yang ingin melakukan perjalanan singkat melalui jalan-jalan bandar dan memerlukannya untuk pergi ke tempat kerja mereka atau memuat naiknya ke pengangkutan awam. Dan di rumah ia boleh disimpan di mana-aman sudut kecil dan tidak memakan ruang yang besar.

KENDERAAN MOBIL – Disebabkan saiz yang kecil dan boleh dilipat, basikal jenis ini boleh menjadi teman setia buat anda tinggal di bandar besar. Melakukan perjalanan singkat kurang 10 kilometer bukan menjadi masalah besar buat anda.

Begitu juga untuk ke tempat kerja yang berhampiran dengan tempat tinggal. Ia juga boleh menjimatkan wang anda berbanding menggunakan kereta. Parking pun tak perlu bayar. Hanya kayuh, lipat dan simpan!

LEBIH PRAKTIKAL – Basikal lipat juga jauh lebih mudah dikendalikan daripada basikal konvensional yang lain kerana ia mempunyai berat badan yang lebih ringan dari segi roda dan bingkai. Usah risau tentang kerusi atau tongkat kerana ia boleh diselaraskan tanpa sebarang masalah menyesuaikannya dengan tahap yang diperlukan.Kelemahan

KETAHANAN – Antara faktor yang sering menjadi kerisauan ramai ialah struktur yang terlalu mungkin sedikit lemah. Disebabkan ia mempunyai mempunyai berat yang lebih ringan, maka ada sesetengah jenis basikal lipat menawarkan ketahanan lebih rendah berbanding jenis basikal yang lain.

Namun begitu, perkembangan teknologi terkini menyaksikan basikal lipat telah banyak berubah dan menggunakan material yang lebih tahan lasak dan kukuh di pasaran.

MUATAN RENDAH – Salah satu perkara lagi yang mungkin menjadi kelemahan buat sesetengah orang ialah kemampuan untuk membawa muatan lebih banyak.

Sebenarnya ini bukanlah satu masalah pun kerana fungsi basikal lipat bukanlah untuk membawa muatan banyak.

Disebabkan itulah kebanyakan basikal lipat tidak menyokong beban berat yang banyak kerana roda dan struktur itu sendiri sangat rapuh.

Semoga perkongsian ini dapat memberikan manfaat buat anda. Selamat berkayuh! – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Banyakkan Papan Tanda Di Laluan Lebuh Raya Pan Borneo

KOTA KINABALU, 23 Jun: Kontraktor yang terlibat dalam projek pembinaan Lebuhraya Pan Borneo diminta membanyakkan pemasangan papan tanda di sepanjang laluan bagi mengurangkan risiko kemalangan jalan raya.

Menteri Undang-Undang dan Hal Ehwal Anak Negeri Sabah, Datuk Aidi Moktar berkata papan tanda itu penting untuk memastikan pengguna jalan raya tidak keliru dengan keadaan jalan yang masih dalam proses pembinaan.

“Selain itu polis perlu lebih kerap membuat pemantauan di kawasan jalan Lebuhraya Pan Borneo yang berisiko seperti di kawasan Kampung Kawang ini yang mana terdapat kemalangan maut berlaku di sini baru-baru ini,” katanya kepada pemberita semasa meninjau jalan berkenaan dekat sini, hari ini.

Jumaat lepas, tiga maut selepas kereta dinaiki mereka bertembung dengan sebuah lori di Km22 Jalan Papar Lama-Kota Kinabalu, yakni laluan Lebuhraya Pan Borneo yang dalam proses pembinaan.

Aidi yang juga Ahli Dewan Undangan Negeri (ADUN) Pantai Manis berkata beliau bersama ADUN Kawang Datuk Ghulam Haidar Khan Bahadar dan ADUN Bongawan Dr. Daud  Yusof telah diberi taklimat oleh jawatankuasa keselamatan daripada jurutera Jabatan Kerja Raya (JKR) dan Ketua Polis Daerah Papar sebelum melawat laluan lebuh raya itu.

“Melalui taklimat itu, kami berpuas hati dengan tindakan untuk meningkatkan langkah keselamatan di sepanjang laluan pembinaan Lebuhraya Pan Borneo daripada Kinarut sehingga ke Papar.

“Saya juga difahamkan laluan sepanjang 10km Lebuhraya Pan Borneo bagi pakej berkenaan dapat disiapkan dalam tempoh dua minggu lagi. Keseluruhan laluan bagi pakej berkenaan adalah 15.8 kilometer dan ia dijangka siap sepenuhnya pada Feb 2021,” katanya.

Beliau berharap dengan pembukaan jalan sepanjang 10km Lebuhraya Pan Borneo itu, ia akan melancarkan lagi perjalanan, sekali gus mengurangkan kemalangan.

Sementara itu, Ketua Polis Daerah Papar DSP Batholomew Umpi berkata sejak Januari tahun ini empat kemalangan maut, melibatkan lapan kematian berlaku di sepanjang pembinaan Lebuhraya Pan Borneo bagi pakej berkenaan iaitu daripada Km5 Kota Kinabalu sehingga Km33 Papar.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Panjat Bumbung & Terjun Ke Laut Elak Ditahan AADK

KUDAT: Seramai sepuluh penagih dadah termasuk empat wanita ditahan Agensi Anti Dadah Kebangsaan (AADK) dalam Ops Perdana di dua lokasi di daerah ini, semalam.

Operasi selama empat jam yang berakhir kira-kira pukul 5 pagi itu dijalankan di Kampung Tanjung Kapor dan Kampung Pengaraban.

Ketua Pegawai AADK Kudat, Fazilawati Aji berkata anggotanya memeriksa seramai 12 individu kerana disyaki terbabit dalam aktiviti penyalahgunaan dadah.

“Operasi diketuai Erwan Roslan bersama 12 anggota AADK Kudat dan Negeri melakukan serbuan di kawasan ‘port’ penagih di dua kampung berkenaan.

“Beberapa individu cuba melarikan diri dengan memanjat bumbung rumah dan terjun ke laut melalui tingkat rumah namun gagal apabila berjaya ditahan,” katanya menerusi kenyataan media hari ini.

Fazilawati berkata, saringan awal air kencing didapati seramai sepuluh individu termasuk empat wanita didapati positif methamphetamine.

Katanya, semua suspek berusia 17 hingha 50 tahun dibawa ke pejabat AADK Kudat dan kes disiasat mengikut Seksyen 3(1) Akta Penagih Dadah (Rawatan dan Pemulihan ) 1983.

“Orang awam yang mempunyai maklumat berhubung penyalahgunaan dadah boleh menyalurkan maklumat dengan menghubungi AADK Kudat di talian 088-611767 atau tampil ke mana-mana pejabat AADK berhampiran,” katanya. – SabahNewsToday


Kanak-kanak perempuan maut akibat pistol angin

KAOHSIUNG: Seorang kanak-kanak perempuan berusia tiga tahun maut, selepas paru-parunya meletup disebabkan hos angin tekanan tinggi yang disyaki dimasukkan ke dalam mulut mangsa di sebuah stesen minyak di Taiwan.

Identiti kanak-kanak itu tidak didedahkan. Beliau meninggal dunia sebaik tiba di Hospital Besar Veteran Kaohsiung, barat daya Taiwan. Doktor mendapati paru-paru kanak-kanak itu koyak dan kemudian ‘jatuh’.

Difahamkan, polis sedang menyiasat bapa mangsa atas beberapa tuduhan menyebabkan kematian. Kecederaan teruk kanak-kanak itu mungkin disebabkan pistol angin dimasukkan ke dalam mulut beliau.

Penyiasat kini menentukan sama ada bapanya bertanggungjawab secara kemalangan atau sengaja atau tindakan kanak-kanak malang itu sendiri.

Bapa mangsa, Kuang mendakwa anak perempuan beliau keluar dari kereta dan mengambil hos angin kemudian memasukkannya dalam mulut sendiri sehingga menyebabkan kemalangan di stesen minyak layan diri terbabit.

Katanya, dia membawa mangsa ke hospital, sebaik kejadian. Kuang berkata, anak beliau menjadi pucat dan kelihatan seolah-olah sudah berhenti bernafas.

Penyiasat kini meneliti satu kamera litar tertutup CCTV yang menunjukkan lelaki terbabit dilihat menggerakkan pistol angin itu ke arah anak perempuannya dua kali, sebelum menembak kereta beliau.

Walaupun lelaki itu mendakwa anaknya sudah keluar dari kereta, rakaman menunjukkan kanak-kanak itu tidak meninggalkan tempat duduk penumpang depan.

Penyiasat masih gagal menentukan apa yang sebenarnya berlaku, ketika kemalangan itu kerana lelaki terbabit menghalang kamera CCTV. – Agensi


Kumpulan Individu Yang Didakwa Berlegar Di Hadapan Rumah ADUN Kuamut, Belum Dikenalpasti

Kota Kinabalu: Polis belum dapat mengenal pasti individu yang didakwa berlegar di kawasan rumah Ahli Dewan Undangan Negeri (ADUN) Kuamut, Datuk Masiung Banah, 22 Jun lalu.

Pesuruhjaya Polis Sabah, Datuk Zaini Jass berkata, pasukan polis hanya tiba di lokasi selepas menerima aduan daripada Masiung.

Katanya, polis sebelum itu menerima laporan bahawa terdapat beberapa kenderaan mencurigakan di luar rumah ADUN berkenaan.

“Berikutan panggilan itu, pasukan polis bergegas ke lokasi berkenaan untuk menjalankan pemeriksaan di kawasan sekitar rumah ADUN terbabit.

“Namun pihak polis kemudiannya meninggalkan kawasan berkenaan selepas siasatan mendapati tiada kenderaan seperti didakwa di kawasan itu,” katanya ketika dihubungi, hari ini.

Zaini berkata, pihaknya sudah menghubungi Datuk Masiung untuk mendapatkan maklumat berhubung kejadian itu.

Katanya, polis turut menasihati ADUN Kuamut itu supaya membuat laporan rasmi mengenai dakwaan beberapa kenderaan mencurigakan berada di kawasan rumahnya.

“Bagaimanapun, sehingga hari ini, Masiung masih belum membuat sebarang laporan polis berhubung kejadian berkenaan,” katanya.

Sementara itu, insiden yang membabitkan ADUN Kuamut itu mendapat perhatian ramai terutamanya di laman sosial Facebook berikutan pelbagai dakwaan yang timbul.

Perkara itu menjadi tular selepas seorang pengguna media sosial terbabit memuat naik status menyatakan pihaknya mendakwa melihat beberapa kenderaan di perkarangan rumah itu yang dipercayai kenderaan polis.

Status terbabit juga mempersoalkan prosedur operasi standard (SOP) pihak polis dan meminta agar ahli keluarga terdekat Masiung untuk menyalurkan bantuan.- AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Remaja maut main PUBG tanpa henti

NEW DELHI: Seorang remaja lelaki berusia 16 tahun maut akibat serangan jantung selepas didakwa bermain permainan dalam talian PlayerUnknown’s Battlegrounds (PUBG) selama enam jam tanpa henti, dalam kejadian di Madhya Pradesh, India.

Hindustan Times melaporkan, mangsa dikenali sebagai Furkhan Qureshi disahkan meninggal dunia pada Selasa lalu selepas dihantar ke hospital apabila rebah di rumahnya.

“Dia mula bermain permainan itu selepas waktu makan tengah hari dan berterusan selama enam jam.

“Sebelum rebah, dia menjadi tertekan dan mula menengking pemain lain,” kata bapanya, Harun Rashid Qureshi.

Ketika kejadian itu berlaku, adiknya, Fiza Qureshi duduk di sebelah mangsa dan memberitahu bagaimana abangnya melenting hingga melempar telefon pintar serta fon kepala kerana tidak berpuas hati dengan salah seorang pemain yang juga rakannya.

Furkhan dikejarkan ke hospital sejurus kemudian namun gagal diselamatkan apabila disahkan mati.

Menurut pakar kardiologi yang merawatnya, Dr Ashok Jain berkata, mangsa dibawa ke hospital dalam keadaan tanpa denyutan nadi.

“Kami cuba menyelamatkan dengan melakukan renjatan dan menyuntik ubat tetapi gagal.

“Keghairahannya bermain permainan itu mungkin menyebabkan adrenalin mangsa mengalir deras hingga berlaku serangan jantung.

“Saya merayu generasi muda supaya mengelakkan daripada bermain permainan seumpama ini kerana ia boleh menyebabkan serangan jantung,” katanya. – Agensi


Taufan Vamco Badai Filipina, 6 Maut, 180,000 Dipindahkan

MANILA: Sekurang-kurangnya enam terbunuh dan 10 lagi dilaporkan hilang selepas Taufan Vamco membadai Filipina pada malam Rabu, kata stesen televisyen tempatan.

Memetik pihak berkuasa polis negara itu, CNN Filipina melaporkan dua mangsa masing-masing berusia 68 dan 78 antara yang terbunuh.

Lebih 180,000 penduduk dipindahkan akibat taufan itu. Sebelum ini Taufan Goni memusnahkan banyak penempatan kira-kira 10 hari lalu.

Menurut Pentadbiran Perkhidmatan Atmosfera, Geofizikal dan Astronomi Filipina (PAGASA), Taufan Vamco atau dikenali Ulysses di Filipina, menyamai taufan kategori 2.

Kali pertama taufan itu berlaku di Patnanungan, Quezon, sekitar jam 11 malam waktu tempatan, kemudian menghala ke barat mengakibatkan bencana kedua di Luzon.

Menurut PAGASA, ribut itu mengakibatkan banjir dan kenaikan paras air dua hingga tiga meter. Agensi itu turut memberi amaran hujan berkenaan boleh menyebabkan tanah runtuh.

Persekutuan Palang Merah dan Bulan Sabit Merah Antarabangsa, berkata kesan ribut menyebabkan sebahagian tengah bandar Luzon musnah yang menjejaskan kira-kira 1.6 juta penduduk sama seperti Taufan Goni.

Taufan Vamco adalah ribut kelima yang memberi kesan kepada Filipina dalam masa hanya kira-kira tiga minggu.

“Kami bimbang dengan nasib 240,000 orang yang kehilangan tempat tinggal akibat Taufan Goni terutama mereka yang tinggal di pusat perlindungan sementara di sepanjang pantai ketika ribut baharu melanda,” katanya dalam satu kenyataan sambil menambah dana kecemasan kerajaan tempatan sudah habis disebabkan pandemik COVID-19.

Saintis memberi amaran perubahan iklim menjadikan ribut seperti itu semakin buruk.

Menerusi kajian yang diterbitkan pada Mei mengatakan terdapat bukti jelas bahawa taufan, ribut dan taufan tropika di seluruh dunia menjadi lebih kuat dan berpotensi lebih mengakibatkan korban ketika bumi semakin panas akibat krisis iklim.

Setiausaha Dalam Negeri Filipina, Eduardo Año yang dipetik Philippine News Agency (PNA) berkata, operasi mencari dan menyelamat sedang giat dilakukan di seluruh Luzon, terutama di daerah terjejas seperti Cainta, Montalban, dan San Mateo di Rizal dan Metro Manila, khususnya di Kota Marikina, yang terkesan akibat banjir.

Lebih 25,000 anggota polis dikerahkan untuk membantu menangani banjir, menurut PNA.

Laporan situasi dari pusat arahan menunjukkan 411 kawasan dilaporkan banjir, 519 kawasan tanpa elektrik dan 104 kawasan terputus telekomunikasi, kata Ketua Polis Nasional Filipina, Jeneral Debold Sinas kepada PNA.  – Agensi


Covid-19: Sabah Catat Satu Kes Baharu Hari Ini, Empat Pulih

KOTA KINABALU: Selepas beberapa hari tidak mencatat kes baharu, Sabah hari ini bertambah satu lagi kes Covid-19, menjadikan jumlah keseluruhan kes yang pernah direkodkan setakat ini, sebanyak 317.

Bagaimanapun, jumlah kes aktif wabak itu menurun tiga kes lagi selepas empat lagi pesakit telah pulih dan dibenarkan pulang, hari ini.

Ia menjadikan jumlah keseluruhan kes sembuh di Sabah setakat ini sebanyak 280 manakala jumlah kes aktif di Sabah kini sebanyak 33 kes berbanding 36, semalam.

Statistik terbaharu yang dimuat naik Menteri Kesihatan dan Kesejahteraan Rakyat Sabah, Datuk Frankie Poon Ming Fung menunjukkan pertambahan kes baharu itu berlaku di Tawau.

Dalam perkembangan sama tiada kematian dicatatkan di negeri ini, hari ini, dengan jumlah korban akibat jangkitan wabak itu kekal empat orang iaitu dua di Kota Kinabalu dan masing-masing satu di Tawau serta Tambunan.

Sabah juga kekal negeri keenam tertinggi mencatatkan Covid-19 di belakang Selangor yang mencatat sebanyak 1,580, Kuala Lumpur (1,398), Johor (667), Negeri Sembilan (600), dan Sarawak (537). – Berita Sabah

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


PBS Tidak Berminat Sertai Pakatan Baru ‘Perpaduan Rakyat’

KOTA KINABALU: Parti Bersatu Sabah (PBS) hari ini berkata ia tidak terlibat dalam pembentukan pakatan baru parti pembangkang di negeri itu yang dikenali sebagai Perpaduan Rakyat.

Presiden PBS Maximus Ongkili berkata parti itu merupakan parti tertua di Sabah dan tidak akan menjejaskan dirinya bagi memberi laluan kepada satu pakatan politik baru.

Rancangan untuk menubuhkan pakatan baru itu dibuat pada mesyuarat pemimpin pembangkang di Penampang baru-baru ini dan dipengerusikan oleh bekas ahli Parlimen Kimanis Anifah Aman.

Kumpulan itu memutuskan untuk menggabungkan parti masing-masing bagi membentuk satu parti yang lebih besar terdiri daripada semua pemimpin pembangkang.

Perbincangan yang diadakan pada 10 Feb lalu juga turut melibatkan PBS, tetapi FMT diberitahu wakil parti itu tidak dapat hadir kerana “faktor kesihatan.”

Ongkili berkata, PBS akan terus mengukuhkan parti dan bersedia untuk pilihan raya umum akan datang.

“PBS sebenarnya dijemput untuk acara Perpaduan Rakyat yang diketuai oleh Anifah Aman baru-baru ini.

“Bagaimanapun, parti memilih untuk memberi tumpuan kepada keutamaan kami, iaitu mengukuhkan akar umbi, menubuhkan cawangan baru, merekrut anggota baru di peringkat bahagian, dan mengadakan mesyuarat tahunan kami, yang sedang berjalan sekarang,” katanya.

Ongkili berkata kenyataan yang dibuat oleh pemimpin “Perpaduan Rakyat” menunjukkan mereka berminat untuk membentuk satu parti.

“Ini mungkin memerlukan pembubaran di pihak rakan kongsi yang sedia ada. PBS tidak berminat dengan perkiraan sedemikian.”

Bercakap dalam satu majlis parti di Matunggong, 135km dari sini, Ongkili menegaskan bahawa PBS terbuka untuk bekerjasama dengan pihak yang berfikiran sama yang mengongsi perjuangan parti, terutamanya mengenai isu berkaitan Perjanjian Malaysia 1963.

“Pembersihan Sabah daripada dominasi dan pencerobohan pendatang tanpa izin dan usaha untuk mendapatkan pembangunan yang saksama sememangnya menjadi sebahagian daripada perjuangan kita.

“Sementara kita terbuka untuk bekerjasama, kepimpinan parti telah memutuskan untuk mengukuhkan jentera dan memberi tumpuan kepada Sabah dan rakyat Sabah.

“Kami lebih gembira untuk bekerjasama rapat dengan parti pembangkang lain, terutamanya pada pilihan raya umum ke-15.”

Ongkili berkata, PBS telah wujud sejak lebih 3 dekad dan mempunyai bahagian parti di semua 60 kerusi negeri, termasuk Labuan.

Beliau berkata parti itu kini mahu mewujudkan pejabat di 13 kerusi negeri yang baru diwujudkan. Ia telah mewujudkannya di Limbahau dan Tulid.


Jumpa dadah dalam kereta, suami isteri ditahan

BEAUFORT: Pasangan suami isteri ditahan selepas dipercayai terbabit dalam aktiviti penyalahgunaan dadah di Beaufort Square, di sini, semalam.

Pasangan berusia 54 dan 47 tahun itu ditahan anggota Bahagian Siasatan Jenayah Narkotik Ibu Pejabat Polis Daerah (IPD) Beaufort, pada jam 11.50 pagi.

Ketua Polis Daerah Beaufort, Deputi Superintendan Azmir Abd Razak, berkata dalam operasi itu polis menahan sebuah PERODUA Kancil kerana disyaki terbabit aktiviti dadah.

“Selepas memperkenalkan diri sebagai anggota polis, pemeriksaan dilakukan dan kami menemui satu paket plastik berisi hablur dan ketulan dipercayai syabu di hadapan gear kereta yang dibaluti dengan tuala.

“Dadah seberat 12.84 gram bernilai RM1,200 bersama tangkapan kemudian dibawa ke IPD Beaufort untuk tindakan lanjut,” katanya ketika dihubungi, hari ini.

Azmir berkata, ujian air kencing mendapati lelaki terbabit positif syabu manakala isterinya negatif dan siasatan lanjut masih dijalankan bagi mengetahui sumber dadah diperoleh.

“Kedua-dua suspek adalah pasangan suami isteri dan didapati suspek lelaki mendapat bekalan dadah daripada seorang lelaki di pekan Beaufort. Mereka direman untuk siasatan lanjut mengikut Seksyen 39A(1) Akta Dadah Berbahaya 1952 dan Seksyen 15(1)(a) akta sama,” katanya. – Berita Harian


Pelajar Sekolah Tahun Enam Parah Dirempuh Van

TAWAU; 27 FEBRUARI 2019 (Rabu) – Seorangmurid tahun enam Cedera dirempuh sebuah van dalam kejadian di Batu 5 Jalan Apas, petang kelmarin.

Ketua Polis Daerah Tawau, ACP Fadil Marsus berkata, dalam kejadian 3.20 petang itu, mangsa dipercayai telah melintas jalan sebelum dirempuh sementara empat rakannya berpatah semula ke pembahagi jalan.

Katanya, mangsa kemudian dikejarkan ke Hospital Tawau oleh pemandu van berumur 47 tahun untuk mendapatkan rawatan lanjut.

Difahamkan, mangsa yang mengalami Pendarahan di kepala dan kecederaan di perut serta paru-paru itu kini masih mendapatkan rawatan di Hospital Tawau.

Kes tersebut disiasat dibawah Seksyen 43 (1) Akta Pengangkutan Jalan 1987.


Orang Kerumun Najib Sebab Nak Tengok ‘Perompak’ Lebih Dekat, Kata Muhyiddin

JOHOR BAHRU: Pengerusi Perikatan Nasional (PN) Muhyiddin Yassin mendakwa sambutan menggalakkan penduduk di Johor terhadap Najib Razak ketika turun padang adalah kerana mahu melihat “perompak” dengan lebih dekat.

Katanya, sambutan menggalakkan orang ramai pada kempen pilihan raya negeri (PRN) Johor yang dihadiri Najib itu tidak bermakna bekas Perdana Menteri itu disokong rakyat.

“Biasalah orang yang datang itu mereka tengok muka siapa (pemimpin itu), ada yang suka datang ada yang tak suka pun datang. Mereka nak tengok betul ke dia (Najib) ini ‘perompak’, betul ke dia (Najib) ini yang telah dijatuhkan hukuman di mahkamah.

“Jangan kita andaikan kerana ramai datang itu mereka suka (Najib), mereka mungkin nak tengok muka sebenar adakah ini orangnya yang telah dijatuhkan hukuman penjara 12 tahun, denda RM210 juta yang terbabit dalam kes SRC International Sdn Bhd (SRC).

“Orang ini juga telah berulang alik naik ke mahkamah, kes belum selesai, orang ini juga yang disabitkan apa yang dilakukan di mahkamah di Amerika Syarikat dan sedang dibicarakan,” katanya semasa sidang media selepas menghadiri majlis menandatangani aku janji menentang rasuah oleh semua 56 calon PN dalam PRN Johor.

Beliau berkata demikian ketika ditanya mengenai kehadiran Najib yang mendapat sambutan menggalakkan orang ramai pada kempen PRN Johor.

Muhyiddin berkata, Najib sepatut berasa malu selepas beliau didapati bersalah, bukannya seronok.

“Bagi saya ini satu perkara yang amat memalukan kalau ramai keluar datang tempat dia itu dia (Najib) rasa seronok, tapi sepatutnya dia rasa patut malu,” katanya.

Najib dijatuhi hukuman penjara 12 tahun dan denda RM210 juta selepas didapati bersalah atas tujuh tuduhan pecah amanah, menyalahgunakan kedudukan dan pengubahan wang haram dana sebanyak RM42 juta milik SRC.

Mengulas tindakan Ahli Parlimen pembangkang Tony Pua yang mahu Najib dirujuk kepada Jawatankuasa Hak dan Keistimewaan Parlimen kerana mengelirukan Dewan Rakyat semasa membahaskan Titah Diraja semalam, Muhyiddin berkata, itu adalah hak wakil rakyat tersebut.

“Itu hak wakil rakyat bawa ke Parlimen. Ini kepentingan umum, sama ada Speaker terima atau tidak, itu hak Speaker, tapi kenyataan dibuat (Najib) satu kenyataan mengelirukan, jadi sebagai wakil rakyat ada hak untuk bangkit perkara itu di Parlimen,” katanya.

Semalam Najib berkata, tiada satu sen pun dana awam digunakan oleh kerajaan untuk membayar balik jumlah hutang pokok 1MDB kerana pelbagai entiti, termasuk Goldman Sachs Group Inc, firma audit KPMG dan Deloitte, Ambank dan Jabatan Kehakiman (DOJ) AS telah memulangkan dana 1MDB, berjumlah RM23 bilion kepada Malaysia. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Shafie Kesal Cadangan BERSATU Sabah Kembalikan Kuasa Kepada Persekutuan

KOTA KINABALU: Ketua Menteri Datuk Seri Panglima Mohd Shafie Apdal kesal dengan tindakan pemimpin politik di negeri ini yang menyuarakan hasrat supaya kerajaan negeri mengembalikan kuasa kepada kerajaan Persekutuan.

Beliau melihat cadangan kepimpinan Parti Pribumi Bersatu Malaysia (BERSATU) Sabah untuk mewujudkan kembali Jabatan Pembangunan Persekutuan Sabah (JPPS) sebagai hasrat yang sama untuk penurunan kuasa.

Menurutnya, perkara membabitkan tuntutan kuasa yang perlu diberikan kepada kerajaan negeri sudah lama dibincangkan.

Sehubungan itu, beliau kesal apabila ada pandangan dan pendapat daripada pimpinan di negeri ini yang menyuarakan hasrat supaya Sabah mengembalikan kuasa kepada Persekutuan.

“Saya kesal dan bimbang dengan keadaan ini dan berharap rakyat menyedari hakikat apa yang berlaku hari ini.

“Kita juga sedar cadangan mewujudkan kembali JPPS bukan perkara yang dimahukan rakyat tetapi penurunan kuasa yang mereka mahu sejak pilihan raya umum (PRU) yang lepas,” katanya kepada media selepas merasmikan Perbincangan Meja Bulat Forum Ekonomi Islam Dunia (WIEF) di sini.

Shafie berkata, kerajaan yang dipimpin oleh Parti Warisan Sabah (WARISAN) sejak awal lagi bekerja keras untuk mendapatkan semula hak Sabah dari kerajaan Persekutuan.

Beliau berkata, pihaknya kekal dengan pendirian berkenaan dan akan terus berpendirian yang sama bagi mendapatkan hak Sabah terutama dalam isu Perjanjian Malaysia 1963 (MA63) yang dekat di hati rakyat negeri ini.

“Sehubungan itu, sebagai orang Sabah, Datuk Hajiji Mohd Noor tidak sepatutnya mencadangkan supaya JPPS diwujudkan kembali kerana ia sama seperti memberi lebih banyak hak-hak Sabah ke tangan pihak lain.

“Sebagai orang Sabah, beliau harus tahu apa yang dekat di hati rakyat Sabah. Sebaliknya, beliau pula mencadangkan untuk memberikan hak Sabah kepada kerajaan Persekutuan,” katanya.

Ketua Badan Pimpinan BERSATU Sabah Datuk Seri Panglima Hajiji Mohd Noor sebelum ini mencadangkan agar JPPS diwujudkan kembali memandangkan kerajaan negeri kini berstatus pembangkang.

Beliau berkata, cadangan berkenaan dianggap wajar sebagai platform mewakili kerajaan Persekutuan di Sabah.


KPM Belum Putuskan Cuti Khas Aidiladha

GEORGETOWN: Kementerian Pendidikan (KPM) masih belum membuat keputusan mengenai cadangan pemberian cuti khas sempena Aidiladha yang jatuh pada minggu persekolahan berikutan perubahan Takwim Persekolahan 2020.

Timbalan Menteri Pendidikan I Datuk Dr Mah Hang Soon, berkata KPM akan mengumumkan perkara itu kepada semua pihak jika terdapat sebarang keputusan mengenai keperluan untuk meminda cuti perayaan itu.

“Setakat ini, tiada perkembangan mengenai perkara berkenaan,” katanya kepada pemberita selepas mengadakan lawatan kerja ke Sekolah Menengah Kebangsaan Raja Tun Uda, Bayan Baru dekat sini, hari ini.

Sebelum ini, terdapat beberapa pihak seperti Kesatuan Perkhidmatan Perguruan Kebangsaan Semenanjung Malaysia (NUTP), Kongres Kesatuan Pekerja-pekerja Dalam Perkhidmatan Awam (CUEPACS) dan beberapa pertubuhan bukan kerajaan (NGO) memohon KPM supaya mempertimbangkan semula tarikh cuti persekolahan sempena Aidiladha pada 31 Julai ini.

NUTP mencadangkan supaya diberi peruntukan cuti khas oleh KPM pada 30 Julai dan cuti pelepasan oleh Pejabat Pendaftar Negeri pada 29 Julai dan 3 Ogos ini sebagai memberi peluang kepada orang ramai menyambut perayaan itu di kampung halaman masing-masing.

Pengumuman takwim akademik yang baharu oleh KPM menyaksikan cuti sekolah bagi perayaan Aidiladha dipendekkan kepada dua hari iaitu pada 31 Julai dan 1 Ogos. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Anak ‘Setan’ Belasah Ibu Kandung

LAHAD DATU: Lelaki berusia 22 tahun sanggup memukul ibu kandungnya semata-mata selepas dinasihati wanita berkenaan.

Suspek dilaporkan memukul belakang ibu kandungnya berusia 44 tahun di bahagian belakang badan.

Ketua Polis Daerah Lahad Datu Asisten Komisioner Nasri Mansor berkata, kejadian berlaku di Kampung Tanjung Paras, 21 April lalu.

Menurutnya, kejadian berlaku pada 7 malam, apabila suspek yang mahu memakan ikan bilis mentah dengan cuka dan lada dinasihatkan ibunya supaya menghabiskan baki makanan sama yang dimasak tengah hari

“Suspek tiba-tiba marah dan menghempas ikan bilis yang sedang dipegangnya sebelum membuang cuka dan lada di lantai.

“Mangsa menghidangkan makan malam seperti biasa dan suspek mengambil makanan lalu makan di ruang tamu,” katanya dalam satu kenyataan, hari ini.

Nasri berkata, mangsa kemudiannya pergi ke ruang tamu untuk menasihati suspek.

“Suspek tiba-tiba mengamuk lalu menghempas makanannya lalu bangun dan menengking ibunya.

“Dia yang hilang kawalan kemudian memukul belakang ibunya menggunakan tangan sebelum dihalang saudaranya yang lain.

“Apabila keadaan reda, suspek tidur di ruang tamu dan pada jam 11 malam, suspek bangun, dan pergi ke dapur untuk memasak,” katanya.

Katanya, semasa di dapur suspek sekali lagi menghempas barangan dapur sebelum mangsa menghubungi polis melaporkan kejadian berkenaan.

“Suspek ditangkap dan ujian air kencing mendapati dia positif dadah. Kes disiasat mengikut Seksyen 323 Kanun Keseksaan / 18A Akta Keganasan Rumah Tangga 1994,” katanya. – HMetro


COVID-19: Akad Nikah Guna Tali

JAWA TIMUR: Pasangan pengantin baharu di Jombang, di sini, mengambil keputusan meneruskan majlis pernikahan mereka dengan hanya menggunakan tali ketika akad nikah bagi mengelak penularan koronavirus baharu (Covid-19).

Detik.com melaporkan, majlis pernikahan unik itu dijalani Ifan Saifudin dengan pasangannya, Miftahul Firdaus, yang disempurnakan penghulu dari Pejabat Urusan Agama Jombang, Rabu lalu.

Pasangan dua sejoli itu juga memakai penutup mulut dan hidung, selain sarung tangan bagi mematuhi penjarakan sosial yang disyorkan pihak berkuasa Indonesia.

Pernikahan itu dilangsungkan secara tertutup dengan hanya 10 ahli keluarga daripada kedua-dua mempelai yang menghadiri majlis itu.

Ketika Ifan melafazkan akad nikah di hadapan penghulu, mereka menggunakan tali berwarna putih sepanjang 60 sentimeter sebagai tanda berjabat tangan.

Ketua Pejabat Rusan Agama Jombang, Hasanuddin berkata, majlis akad nikah menggunakan tali itu disarankan Kementerian Agama Indonesia.

“Tentunya akad nikah seperti ini untuk mencegah penyebaran Covid-19, berjabat tangan dikhuatiri akan merebakkan penularan virus itu,” katanya. – Agensi


Parti Pejuang Calonkan Mahathir Jadi PM Ganti Muhyiddin

CYBERJAYA: Parti Pejuang Tanah Air (Pejuang) hari ini mencalonkan pengerusinya, Tun Dr Mahathir Mohamad sebagai Perdana Menteri sementara sehingga Pilihan Raya Umum Ke-15 (PRU15) bagi menggantikan Tan Sri Muhyiddin Yassin.

Memetik laporan Malaysiakini, parti Pejuang dalam kenyataannya berkata pencalonan Dr Mahathir sebagai PM kali ketiga itu adalah untuk menyelamatkan negara.

“Kami ahli jawatan kuasa penaja parti Pejuang telah pun memutuskan dengan sebulat suara bahawa Tun M sebagai calon perdana menteri bagi menggantikan perdana menteri yang ada sementara menunggu PRU15 jika negara mahu diselamatkan,” kata Abu Bakar Yahya, Setiausaha Politik kepada Dr Mahathir.

Menurutnya lagi, keputusan pencalonan tersebut turut mendapat persetujuan anak Dr Mahathir iaitu Datuk Seri Mukhriz yang juga adalah Presiden parti Pejuang.

Terdahulu, lima Ahli Parlimen Pejuang termasuk Dr Mahathir telah mengemukakan usul tidak percaya terhadap Muhyiddin. – SuaraTV

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


AADK Tahan 88 Individu Positif Dadah

KOTA KINABALU: Seramai 88 individu positif dadah ditahan dalam operasi ‘Ops Enforcement’ yang dijalankan Agensi Antidadah Kebangsaan (AADK) bermula 22 hingga 24 Jun lalu.

Operasi berkenaan dijalankan di empat daerah antaranya Kota Kinabalu, Tawau, Wilayah Persekutuan Labuan dan Keningau.

Pengarah AADK Negeri Sabah, Abdul Hamediee Ibrahim berkata, operasi selama tiga hari itu dijalankan di kawasan yang sudah dikenal pasti sebagai lokasi aktif penagihan dadah.

Menurutnya, mereka yang ditahan berusia antara 17 hingga 51 tahun dan akan direman untuk membantu siasatan lanjut.

“Kes disiasat mengikut Seksyen 3(1) Akta Penagih Dadah (APD) Rawatan dan Pemulihan (R&P) 1983 kerana disyaki penagih dadah,” katanya.

Orang awam yang mempunyai maklumat berhubung penyalahgunaan dadah boleh menyalurkan maklumat dengan menghubungi pejabat AADK Negeri Sabah di talian 088-243576 atau tampil ke mana-mana pejabat AADK berhampiran untuk tindakan segera.- HMetro


Kehadiran Tun M Undang Kontroversi

NEW YORK: Kemunculan Tun Dr Mahathir Mohamad bagi menyampaikan ucaptama sempena Forum Kepemimpinan Dunia University Columbia, di sini, semalam mencetuskan kontroversi beberapa hari sebelum Perdana Menteri tiba di Amerika Syarikat (AS).

Ia susulan petisyen yang difailkan kelompok penyokong Israel kepada pengurusan universiti untuk tidak memberi laluan kepada Dr Mahathir berucap di institusi pengajian tinggi berkenaan, malah portal berita, New York Post memuat naik artikel bertajuk ‘Columbia mengalu-alukan ucapan menyuntik kebencian asalkan ia antisemitik (prejudis terhadap Yahudi)’.

Mengupas tajuk ‘Kedaulatan Undang-Undang dan Multilateralisme’, sesi dialog terbabit kekal fokus pada topik perbincangan sebelum seorang penuntut dilihat tampil memperkenalkan dirinya sebagai ahli penyokong Israel kampus terbabit dan mengajukan soalan kepada Dr Mahathir berhubung pendiriannya terhadap ‘Holocaust’.

Tampak bersahaja dan tenang, Dr Mahathir mengambil pendirian bahawa beliau berpegang kepada prinsip kebebasan mengutarakan pandangan, termasuk melemparkan kritikan terhadap golongan Yahudi.

“Kenapa saya tidak boleh kata apa-apa kepada Yahudi apabila ramai daripada mereka cakap pelbagai perkara buruk mengenai saya, mengenai Malaysia, dan saya tidak protes, saya tidak berdemonstrasi.

“Jika seseorang percaya dengan prinsip kebebasan berucap, ia sebenarnya mencakupi aspek di mana mereka harus ‘berlapang dada’ mendengar pandangan walaupun ia tidak sehaluan atau memihak kepadanya.

“Kebebasan berucap ialah anda bebas mengutarakan pandangan. Bila anda kata tidak, anda tidak boleh cakap seperti ini, tidak boleh jadi antisemitik (perjudis terhadap Yahudi), jadi ia bukan lagi kebebasan berucap,” katanya.

Mengimbau kenangan lalu, Dr Mahathir mengakui masih teringat mengenai kejadian yang menyaksikan beberapa wartawan United Kingdom (UK), selain segelintir individu dari Perancis dan Kanada dipenjarakan hanya kerana mempertikaikan jumlah kematian akibat ‘holocaust’.

“Saya tidak mempertikaikannya, tetapi saya ada (bertanya) siapa yang tentukan angka ini? Sekiranya keputusan dibuat oleh pihak berkepentingan, ia akan memberikan jumlah tertentu, manakala angka berbeza pula timbul dari kelompok ‘berhaluan kiri’.

“Jadi saya mengambil pendirian bahawa ‘holocaust’ memang berlaku yang menyaksikan ramai Yahudi terbunuh, malah pernah satu ketika saya bersimpati dengan mereka semasa perang tercetus.

“Ketika itu, saya sudah berada di sini untuk menyaksikannya, tetapi kamu belum lagi ada,” katanya.


Ibu Kandung Atau Waris Kanak-Kanak Lelaki Ini Dicari

SANDAKAN: Pejabat Perkhidmatan Kebajikan Am Bahagian Sandakan sedang mengesan ibu kandung atau waris seorang kanak-kanak lelaki yang kini berumur 2 tahun,bagi membantu urusan penyerahan bayi.

Pegawai Pelindung Bahagian Sandakan Erdianna Kanin berkata pihaknya sedang menjalankan siasatan untuk mengesan ibu kandung atau waris kanak-kanak lelaki berkenaan.

“Kanak-kanak lelaki ini telah diserahkan kepada pasangan suami isteri, Nazira Aspar dan Shahleen Ibnoh semasa kanak-kanak berkenaan berumur satu hari di Pasar Inanam Kota Kinabalu pada 14 Januari 2019 semasa pasangan itu masih lagi berada di Kota Kinabalu,” katanya.

Beliau berkata pasangan suami isteri berkenaan hanya mengenali ibu kandung kanak-kanak itu dengan panggilan Rubiah melalui kakak iparnya.

Sehubungan itu Erdiana meminta ibu kandung tampil membantu siasatan bagi memudahkan segala urusan berkaitan bayi berkenaan.

Untuk sebarang maklumat boleh menghubunginya di talian 089-668494 atau 089-667821 (pejabat). – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bilangan Kenderaan Meningkat, Hanya Dua Laluan Dibuka Ke Bandar Tawau

TAWAU, 13 April 2020 – Beberapa laluan utama ditutup untuk menghalang orang awam masuk ke daerah ini dalam usaha mencegah penyebaran Covid-19.

Ketua Polis Daerah Tawau, ACP Peter Ak Umbuas berkata, pihaknya bertindak membuat penutupan beberapa jalan disebabkan bilangan kenderaan yang masuk ke bandar Tawau meningkat.

“Kita bertindak tegas demi mengekang penularan wabak itu dan semua kenderaan terpaksa melalui sekatan pemeriksaan untuk ke bandar Tawau,” katanya.

Polis juga turut menutup Jalan Dominic ke bandar Tawau dan orang awam yang ingin masuk ke bandar Tawau perlu menggunakan Jalan Tanjung Batu dan Jalan Tawau Lama sahaja.

Bagi laluan utama di Jalan Utara hadapan Hospital Tawau pihak Polis menutup jalan tersebut bagi kegunaan orang ramai dan hanya boleh dilalui oleh petugas Frontliner seperti Polis, Hospital, Bomba termasuk kenderaan pengangkutan pelabuhan.

Tindakan tegas juga akan diambil kepada orang ramai yang merosakkan apa-apa peralatan sekatan jalan raya termasuk kon dan pita keselamatan Polis, perlakuan berkenaan dilakukan segelintir pihak yang tidak bertanggungjawab dan hanya mementingkan diri sendiri.


Kerajaan Lulus RM600 Juta Bina Jalan Hubungkan Tawau-Kalimantan, Indonesia

KOTA KINABALU: Kerajaan persekutuan meluluskan sejumlah RM600juta bagi pembinaan jalan menghubungkan Serudong di Kalabakan, Tawau dengan Simanggaris, Kalimantan Indonesia.

Ia termasuk pembinaan Kompleks Imigresen, Kastam, Kuarantin dan Keselamatan (CIQS) di pintu masuk Serudong/Simanggaris.

Ketua Menteri Datuk Seri Panglima Hajiji Noor berkata, Sabah perlu mengambil tindakan yang perlu bagi memastikan langkah kerajaan Indonesia memindahkan ibu negaranya dari Jakarta ke Kalimantan.

Dengan itu, Pihak Berkuasa Pembangunan Ekonomi dan Pelaburan Sabah (SEDIA) perlu memainkan langkah utama dalam memastikan projek itu dapat dilaksana dengan jayanya.

“Saya harap SEDIA akan terus memainkan peranan dalam merancang dan melaksana projek berimpak tinggi agar dapat menarik lebih ramai kemasukan pelabur ke negeri ini,” katanya semasa mempengerusikan Mesyuarat Lembaga Pengarah SEDIA di Pusat Pentadbiran Negeri Sabah, hari ini.

Menteri Kewangan Negeri ini berkata, kelulusan projek itu dimaklumkan sendiri oleh Menteri Hal Ehwal Ekonomi Datuk Seri Mustapa Mohamed dalam perbincangan melalui persidangan video pada awal bulan ini.

Dalam pada itu, Hajiji juga mahu semua ahli-ahli lembaga pengarah supaya meneliti dan memberikan maklum balas mengenai tinjauan strategik Rangka Tindakan 2.0 Koridor Pembangunan Sabah (SDC) yang dibentangkan dalam mesyuarat tersebut.

Katanya, SEDIA juga bersedia mendapatkan sokongan bagi cadangan memperluaskan Pelabuhan Kontena Teluk Sepanggar (SBCP) sebelum ianya dikemukakan Jabatan Perdana Menteri bagi kelulusan Kementerian Kewangan Persekutuan.

“Langkah memperluaskan pelabuhan kontena ini penting kerana ia mampu mengubah perdagangan dan perniagaan di rantau ini, tyerutama apabila SBCP ditransformasikan sebagai hab ‘transhipment’.

Antara perkara lain yang dibincangkan termasuk usaha Sawit Kinabalu Farm Product Sdn Bhd untuk mengwujudkan kilang pengeluaran daging premium dan sarang burung di Sabah Agro-Industrial Precinct (SAIP), Kimanis.

Hajiji berkata, anak syarikat Sawit Kinabalu itu akan melabur sebanyak RM4juta di SAIP dan ia dijangka akan mewujudkan 500 peluang pekerjaan serta memperoleh pulangan ekonomi yang baik menerusi aktiviti huluan.

Beliau turut mengalu-alukan dua ahli lembaga baharu iaitu Peguam Besar Negeri, Datuk Nor Asiah Mohd Yusof dan Mayor Bandaraya Kota Kinabalu Noorliza Awang Alip.

Turut hadir adalah Timbalan Ketua Menteri merangkap Menteri Kerja Raya Datuk Seri Bung Moktar Radin dan Setiausaha Kerajaan Negeri, Datuk Seri Sr Safar Untong.

Selepas mesyuarat itu, Hajiji menyaksikan Perjanjian Persefahaman (MoU) antara SEDIA dan Sawit Kinabalu bagi membina kilang pengeluaran daging dan sarang burung di SAIP. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tak Bayar PTPTN, Anda Mungkin Kena Sekat Perbaharui Lesen Memandu, Cukai Jalan

PERBADANAN Tabung Pendidikan Tinggi Nasional (PTPTN) bercadang mengambil tindakan lebih tegas dengan mengenakan sekatan pembaharuan lesen memandu, cukai jalan kenderaan, pasport, pendaftaran perniagaan sekiranya peminjam culas membayar hutang.

Timbalan Ketua Eksekutif (Dasar dan Operasi) PTPTN, Mastura Mohd Khalid, berkata beberapa sekatan baharu itu mungkin akan diperkenalkan sekiranya peminjam tidak mahu menjelaskan hutang selain prestasi bayaran balik yang semakin rendah.

Menurutnya, masalah pinjaman itu diburukkan lagi apabila hanya 49 peratus daripada keseluruhan tiga juta peminjam PTPTN melunaskan pinjaman mereka dan bakinya tidak membayar secara konsisten termasuk 19 peratus atau 356,000 peminjam langsung tidak pernah membayar balik pinjaman yang mencecah RM2.8 bilion.

“Ketika ini PTPTN menanggung hutang RM40 bilion, iaitu lebih besar daripada 1MDB. Dalam tempoh 10 tahun lagi, hutang yang diunjurkan kami ialah RM55 bilion dan dalam tempoh 20 tahun, meningkat sehingga RM76 bilion,”katanya yang dipetik daripada Berita Harian.

Tambah Mastura lagi, penguatkuasaan lebih tegas perlu dilaksanakan bagi memastikan setiap peminjam melunaskan pinjaman termasuklah mereka tidak pernah membayar pinjaman walaupun satu sen.

Buat peminjam PTPTN yang masih belum pernah membayar pinjaman, mungkin boleh tindakan dengan segera. Apa pula pandangan anda semua?


Tadahan Air Graviti Di Kampung Puhus, Kota Belud Hampir Kering

KOTA BELUD: Selepas hampir sebulan tidak hujan, penduduk Kampung Puhus di sini yang bergantung sepenuhnya kepada air graviti, semakin bimbang susulan kawasan tadahan air graviti untuk kegunaan harian mereka hampir kering.

Pengerusi Majlis Pengurusan Komuniti Kampung (MPKK) Kampung Puhus, Saitem Gada, berkata cuaca kering berpanjangan itu menyebabkan kawasan tadahan air tidak dapat menampung keperluan air penduduk.

“Kawasan tadahan masih ada air sedikit, tetapi sudah tidak boleh masuk ke tangki kami. Keadaan ini berlaku sejak lebih dua minggu lalu selepas tiada hujan hampir sebulan.

“Hampir semua tangki penduduk di sini sudah kehabisan stok simpanan air dan keadaan itu menyebabkan kami mengemukakan permohonan untuk mendapatkan bekalan air daripada pejabat daerah pada akhir bulan lalu.

“Kami perlukan air untuk memasak selain mandi. Bagaimanapun, kami berterima kasih kepada kerajaan khususnya pejabat daerah yang segera menghantar bekalan air ke kampung ini sejak Jumaat lalu,” katanya ketika dihubungi di sini hari ini.

Kampung Puhus yang terletak kira-kira 23 kilometer (km) dari bandar ini, berada di kawasan berbukit selain jalan tidak berturap, mempunyai 278 penduduk daripada 34 keluarga.

Penduduk kampung itu yang kebanyakannya petani selain ada bekerja dalam sektor kerajaan dan swasta, menggunakan air graviti sejak lebih 50 tahun lalu.

Mengulas lanjut, Saitem berharap penghantaran bekalan air ke kampung itu dapat dilakukan secara berterusan untuk kegunaan penduduk terutama mereka yang mempunyai anak kecil dan yang bersekolah.

“Oleh kerana tiada hujan dan hanya mengharapkan air graviti, kami berharap bekalan air dapat dihantar dengan lebih kerap.

“Kami juga terpaksa berjimat selain membeli air mineral dalam botol untuk menampung keperluan,” katanya.

Beliau berkata, pihaknya juga telah memohon agar kerajaan dapat menyediakan kemudahan air terawat untuk kegunaan penduduk kampung. – Berita Harian


Tawaran Internet 1GB Percuma Dilanjutkan Sehingga 24 Jam

KUALA LUMPUR: Pengendali telekomunikasi tempatan yang terdiri daripada Celcom Axiata Bhd, Digi Telecommunications Sdn Bhd, Maxis Bhd, U Mobile Sdn Bhd dan Telekom Malaysia Bhd (TM) melalui unifi mobile, memanjangkan akses kepada penawaran Internet Produktiviti 1GB percuma sehingga 24 jam.

Akses itu akan berkuat kuasa dari 1 Julai 2020 hingga 31 Disember 2020.

Pelanggan boleh merujuk kepada penyedia perkhidmatan masing-masing untuk tarikh mula.

Sebelum ini, akses ke internet 1GB percuma bermula dari jam 8 pagi dan 6 petang.

Dalam kenyataan bersama, pengendali telekomunikasi terbabit berkata, semua pelanggan aktif bagi pengendali pasca bayar dan prabayar akan dapat menikmati internet percuma 1GB setiap hari untuk pembelajaran dan alat produktiviti serta keperluan penyemakan imbas, kecuali media sosial, penstriman video, permainan dan penstriman muzik.

“Internet 1GB percuma yang disediakan setiap hari melebihi peruntukan data bulanan pelanggan dari rancangan mereka yang sedia ada, bermaksud pelanggan

dapat menebus sehingga 30GB data sebulan secara percuma.

“Pelanggan dinasihatkan untuk merujuk kepada pengendali masing-masing untuk maklumat lebih lanjut mengenai cara menebus tawaran Internet percuma setiap hari dan senarai perkhidmatan yang disertakan,” kata kenyataan itu.

Inisiatif bersama internet percuma 1GB setiap hari adalah sebahagian daripada Pelan Pemulihan Ekonomi Jangka Pendek seperti yang diumumkan oleh Perdana Menteri Malaysia, Tan Sri Muhyiddin Yassin.

Sebagai tambahan kepada internet percuma 1GB setiap hari, pengendali akan terus menawarkan akses percuma dan tanpa had kepada pelbagai aplikasi serta perkhidmatan berita yang boleh dipercayai untuk memastikan rakyat Malaysia terus mendapat maklumat terkini mengenai COVID-19.

Senarai ini merangkumi aplikasi MySejahtera dan MyTrace, di samping sumber dan hotline kesihatan penting seperti Hotline CPRC, selain laman web Kementerian Kesihatan dan Pertubuhan Kesihatan Sedunia.

Untuk menyokong pengguna dan perniagaan rakyat Malaysia, pengendali juga menyampaikan pelbagai tawaran prabayar dan pascabayar yang berpatutan.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost